Diós István–Szigeti Kerény

A búcsúk imakönyve

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Diós István–Szigeti Kerény OSB.

A búcsúk imakönyve

Nihil obstat.

Dr. Ladislaus Aczél

censor, OLT titkár.

47/1983 OLT

Jóváhagyom. Imprimi potest.

Székesfehérvár, 1983. március 25.

Dr. Szakos Gyula,

székesfehérvári püspök, az OLT elnöke

A fordított rész eredeti címe: Enchiridion Indulgentiarum.

Normae et Concessiones. Roma, 1968.

Az I. részt összeállította, és a II. részt fordította:

Diós István

A III. részt összeállította:

Szigeti Kerény OSB.

„…és adósságát is elengedte.”

____________________

A könyv elektronikus változata

Ez a publikáció a Szent István Társulat azonos című könyvének elektronikus változata. Az eredeti könyv 1984-ben jelent meg, az ISBN 963 360 228 9 azonosító számmal. Az elektronikus kiadás a Szent István Társulat engedélyével készült. A programot a Pázmány Péter Elektronikus Könyvtár előírásai szerint lehet használni. A teljes szerzői jog a Szent István Társulat tulajdonában van.

Tartalomjegyzék

Impresszum

Tartalomjegyzék

Ajánlás

Előszó

I. rész: A búcsúk katekizmusa – Kérdések és válaszok a búcsúról

II. rész: A búcsúk kézikönyve

Az apostoli penitentiaria határozata

Előzetes tudnivalók

A búcsúkra vonatkozó szabályok

Három általános engedély

Elöljáróban

I.

II.

III.

Egyéb búcsúengedélyek

III. rész: Búcsúval ellátott imák és gyakorlatok

1. Adj, Uram, örök nyugodalmat nekik

2. A mélységből kiáltok (129. zsoltár)

3. Az emberiség felajánlása Krisztus Királynak

4. Azért ezt a nagy Szentséget

5. Az Úrangyala

6. Egyházmegyei zsinat

7. Elmélkedés

8. Emlékezzél meg

9. Elsőáldozás

10. Első szentmise

11. Engesztelő imádság Jézus Szentséges Szívéhez

12. Haldokláskor

13. Halottaknapi búcsú

14. Halotti zsolozsma

15. Havi lelkigyakorlatos nap

16. Hálát adunk neked

17. Hit, remény, szeretet és a tökéletes bánat

18. Hitvallás

19. Hódolat a szent Kereszt előtt

20. Hozzád menekülünk

21. Imádkozzunk pápánkért

22. Íme, jóságos Jézusom

23. Isten angyala

24. Itt vagyunk, Szentlélek Úristen

25. Jöjj el, Szentlélek Úristen

26. Katakomba látogatása

27. Kegytárgyak használata

28. Keresztény tanítás

29. Keresztségi fogadás megújítása

30. Keresztúti ájtatosság

31. Keresztvetés

32. Kérünk Istenünk

33. Kérünk, Urunk, látogasd meg

34. Kis zsolozsmák

35. Könyörülj rajtam, Istenem (50. zsoltár)

36. Krisztus lelke

37. Lelki áldozás

38. Lelkigyakorlat

39. Litániák

Jézus Szent Nevének litániája

Litánia Jézus Szentséges Szívéről

Jézus Drágalátos Vérének litániája

Szűz Mária litániája

Szent József litániája

Mindenszentek litániája

40. Magasztalja lelkem az Urat

41. Mária, Kegyelem anyja

42. Méltóztassál Uram

43. Mindenható és irgalmas Isten

44. Mindenható Úristen

45. Ó Alkotó Lélek

46. Oltalmad alá futunk

47. Ó szent vendégség

48. Papi és szerzetesi hivatásokért

49. Papszentelési évfordulók

50. Pátriarkális bazilika látogatása

51. Pápai áldás

52. Plébániatemplom látogatása

53. Rejtőző Istenség

54. Rózsafüzér

55. Stációs templomok látogatása Rómában

56. Szentbeszéden való részvétel

57. Szentírásolvasás

58. Szent Isten, mindenható és örök Atyaisten

59. Szent kilencedek

60. Szent Péter és Szent Pál

61. Szentséges szertartás

62. Szentségimádás

63. Szentek tisztelete

64. Szerzetesi templomok látogatása

65. Szűz Mária, siess segítségére

66. Temető látogatása

67. Templomlátogatás lelkipásztori visitatio idején

68. Templomszentelés és oltárszentelés

69. Téged Isten dicsérünk

70. Üdvözlégy királynő

Röpimák

A gyakoribb röpimák

Ajánlás

Az Apostoli Szentszék 1968-ban adta ki az Enchiridion Indulgentiarum című könyvben a búcsúkra vonatkozó jelenleg érvényes tanítást.

Megváltónk szenvedésének 1950. jubileumi esztendeje különösen is alkalmasnak mutatkozik arra, hogy a VI. Pál pápa Indulgentiarum doctrina kezdetű apostoli konstitúciójából született tanítást a hívekkel is megismertessük és a búcsúnyerési szabályokról is tiszta képet adjunk.

Szeretettel buzdítom az oltártestvéreket és a kedves híveket, hogy ismerkedjenek meg minél alaposabban a búcsúkra vonatkozó tanítással, és merítsenek bátran az Egyház kegyelemkincseiből önmaguk és a tisztítóhelyen szenvedő lelkek javára.

Székesfehérvár, 1983. március 25-én, megváltásunk 1950. jubileumi szentévének kezdetén.

DR. SZAKOS GYULA

székesfehérvári püspök

az OLT elnöke

Előszó

Három részből álló könyvecskét adunk a hívők kezébe, melynek lényege a harmadik, az imádságos rész. Ezért is adtuk alcímül: A búcsúk imakönyve.

Az első részben a hivatalos tanítást próbáltuk feloldani katekizmus, azaz kérdések és feleletek formájában. A második részben közöljük a búcsúk új kézikönyvét, az Enchiridion Indulgentiarum fordítását, mely eredetileg két részből áll: első része az elvi, tanító rész – ez olvasható nálunk a második részben: második része a búcsúval ellátott imádságok és gyakorlatok felsorolása – ez található imakönyvünk harmadik részében.

Az imádságokat az Országos Liturgikus Tanács által javasolt, és a Magyar Püspöki Kar 1983. jún. 2–3-i konferenciáján jóváhagyott szövegekből állította össze Szigeti Kerény bencés atya. Az imák csoportosítása a latin minta szerint az abc rendjét követi.

I. rész: A búcsúk katekizmusa – Kérdések és válaszok a búcsúról

1. Mi a búcsú?

A BÚCSÚ ISTEN SZÍNE ELŐTT, A MÁR MEGBOCSÁTOTT BŰNÖKÉRT JÁRÓ, IDEIG TARTÓ BÜNTETÉSEK ELENGEDÉSE RÉSZBEN VAGY TELJESEN, MELYET A KATOLIKUS HÍVŐ, AKI MEGFELELŐEN FELKÉSZÜLT, ÉS TELJESÍTETTE A KISZABOTT FELTÉTELEKET, ELNYER AZ EGYHÁZ SEGÍTSÉGÉVEL, AMELY MINT A MEGVÁLTÁS SZOLGÁLÓJA KRISZTUS ÉS A SZENTEK ELÉGTÉTELT NYÚJTÓ ÉRDEMEINEK KINCSTÁRÁT HIVATALOSAN KEZELI, ÉS ABBAN RÉSZESÍTHETI TAGJAIT.

2. Mit jelent a BÜNTETÉSEK ELENGEDÉSE?

Isten országában rend van és igazságosság: minden jótett jutalmat és minden rossz tett, azaz bűn, büntetést kap, vagy e földi életben, vagy a másvilágon. Miként a jutalom arányos a jótett érdemével, úgy a büntetés is arányos a bűn rosszaságával. A bocsánatos bűnökért ideig tartó, a halálos bűnökért örökké tartó büntetés, azaz kárhozat jár. Ha az ember bocsánatot nyer a bűneire, visszakapja az elvesztett kegyelmi életet, s újra kedvessé válik Isten szemében. Ez Isten irgalmának ajándéka. Isten azonban igazságos is, és igazságossága megköveteli, hogy az elkövetett bűnök büntetést kapjanak. Ezért marad vissza a bűnbocsánat, mind a halálos, mind a bocsánatos bűnök megbocsátása után bizonyos mennyiségű, azaz bizonyos ideig tartó büntetés, melyet az ember vagy leró, vagy elengedését külön ajándékként megkapja. Ez az ajándék a BÚCSÚ.

3. Miért nevezzük BÚCSÚNAK?

Ennek az ajándéknak a latin neve „indulgentia”, ami azt jelenti, hogy „elengedés”. A latin teológiai gondolkodás Isten vagy a pápa oldaláról nézi az ajándékot, és az elengedés gesztusát emeli ki. A magyar nyelv és gondolkodás inkább az ajándékot nyerő lélek oldaláról nézi a kérdést, és innen úgy látszik, hogy az ember búcsút vehet a különben reá váró büntetésektől, azaz megszabadul tőlük. E búcsúvétel alapján adták a nevet az elengedés ajándékának.

4. Mit jelent, hogy RÉSZBEN VAGY TELJESEN engedi el Isten nevében az Egyház az ideig tartó büntetéseket?

Az Egyháznak Krisztustól kapott oldó és kötő hatalma lehetőséget ad arra, hogy minden hátralevő büntetést elengedjen – ebben az esetben beszélünk teljes búcsúról. De hatalma van ahhoz is, hogy csak a büntetések egy részét engedje el – ekkor beszélünk részleges búcsúról.

5. Miért csak az IDEIG TARTÓ BÜNTETÉSEKET engedi el így Isten?

Azért, mert megtért gyermekeit részesíti Krisztus és a szentek érdemeiben. Az örök kárhozatot csak a megtéréssel lehet elkerülni; ezt pedig az ember helyett senki meg nem teheti. Örök büntetését tehát senki más nem tudja helyette kikerülni.

6. Miért fontos annak hangsúlyozása, hogy A MÁR MEGBOCSÁTOTT BŰNÖKÉRT JÁRÓ IDEIG TARTÓ BÜNTETÉSEK elengedése a búcsú?

Mert a búcsú kegyelmi ajándék, mely feltételezi, hogy a bűnbánat és a bűnbocsánat révén az ember a kegyelem állapotában van, és méltó ennek az ajándéknak a fogadására. Ellentmondást jelentene a kegyelem rendjében, ha bűnös külön kegyelmi ajándékot kérhetne és kapna.

7. Mit jelent az, hogy a búcsú ISTEN SZÍNE ELŐTTI elengedése az ideig tartó büntetéseknek?

Azt jelenti, hogy a búcsú nem a földi jogrendbe tartozik, hanem kegyelmi ajándék, amely Isten előtt hatályos, és az örök életre szól. Ebből következik, hogy búcsút csak azok engedélyezhetnek, akik az Egyházban az oldás és a kötés hatalmának birtokában vannak, s amit feloldanak a földön, „fel lesz oldva a mennyekben is”.

8. Ki engedélyezhet búcsút az Egyházban?

Olyan búcsút, amely az összes katolikus hívő számára elnyerhető, csak a pápa engedélyezhet, akár részleges, akár teljes búcsúról van szó.

Egyházmegyéjükben bizonyos alkalmakkor a püspökök is engedélyezhetnek a hívőknek részleges, olykor teljes búcsút is.

9. Ki nyerhet búcsút?

Búcsút bármelyik katolikus hívő nyerhet, aki lélekben felkészült a búcsú fogadására, és teljesítette a feltételeket, amelyekhez az Egyház a búcsút kötötte.

10. Csak katolikus hívő nyerhet búcsút?

Igen, mivel a búcsú a Péternek, azaz a Pápának adott oldó és kötő hatalom ajándéka. Ezért aki nincs a hit, a szentségek és az egyházkormányzat közösségében a pápával – azaz nem katolikus –, az nem kaphatja meg a pápa közvetítésével a búcsú ajándékát sem.

11. Tehát a nem katolikusok nem nyerhetik el ideig tartó büntetéseik elengedését?

A búcsú módján nem. De jótetteikkel ők is szerezhetnek érdemeket, amelyek beszámítanak a büntetések törlesztéseként.

12. Mit jelent a búcsúra való LELKI FELKÉSZÜLTSÉG?

A lélek bizonyos cselekedeteit és állapotát, mely más a részleges és más a teljes búcsú esetében.

13. Milyen felkészültséget kíván a részleges búcsú?

A részleges búcsú elnyeréséhez a katolikus hívőnek:

a) Kegyelem állapotában kell lennie – azaz nem lehet halálos bűnben.

b) Akarnia kell a részleges búcsú elnyerését. De ehhez elegendő az általános jó szándék, hogy mindig el akarja nyerni a lehetséges részleges búcsúkat.

14. És milyen felkészültséget kíván a teljes búcsú?

A teljes búcsú elnyeréséhez szükséges:

a) A szentségi gyónás – annak kifejezéséül, hogy az Egyház bűnbocsátó hatalma által akar megbékélni a lélek Istennel.

b) A szentáldozás, lehetőleg a teljes búcsú elnyerésének napján – a Krisztussal való szentségi közösség megvalósításáért.

c) A teljes búcsú elnyerésének legalább általános szándéka.

d) Mentesség minden bűnhöz, még a bocsánatos bűnökhöz való ragaszkodástól is.

e) Imádság a Szentatya szándékára.

15. Mit jelent az, hogy FELTÉTELEKET TELJESÍTENI kell?

Minden búcsú elnyeréséért valamit kell az embernek tennie. Hogy milyen cselekedet milyen búcsúval jár, azt lásd a III. részben.

16. Ha valaki búcsút nyer, továbbadhatja-e másnak?

Igen, de csak a tisztítótűzben szenvedő lelkeknek. A szenteknek nem ajándékozható, mert nekik már nincs rá szükségük. A földön élő embereknek pedig búcsú nem adható át.

17. Miért nem nyerhető földön élő felebarátaink részére búcsú?

Azért, mert ki-ki maga viseli tetteinek jó és rossz következményeit. Aki a földön él, annak magának is van módja a búcsú elnyerésére, s ha akarja, neki magának kell kérnie.

18. S ha éppen azért akarom neki nyerni, mert ő nem akarja?

Akkor a megtéréséért és a hitért kell imádkozni, mert ahogy nem lehet más helyett üdvözülni, úgy helyette a földön adósságait sem törlesztheti más.

19. És a tisztítótűzben szenvedő lelkekért miért lehet felajánlani a búcsút?

Azért, mert ők már nem tudnak segíteni magukon, de a kegyelem állapotában vannak, és a búcsú által megnyilvánul irántuk is az Egyház anyai szeretete.

20. A pápa őket is feloldhatja büntetésük alól?

Úgy, mint a földön élőket nem, mert a halállal kiléptek a pápa szorosan vett joghatósága alól. A felajánlott búcsúknak azonban közbenjáró értéke van Isten színe előtt.

21. Mi a részleges búcsú mértéke?

Az Egyház hagyományos értékelése 1968-ig más volt, mint VI. Pál pápa 1968-ban kiadott rendelkezése óta, melyet a második részben olvashatunk teljes terjedelmében.

22. Hogyan mérték a részleges búcsút 1968-ig?

Az idővel. Azt határozták meg, hogy egy bizonyos imádság vagy jó cselekedet hány évi, hónapi vagy napi búcsúval jár. Így lehetett nyerni pl. ötven, száz, háromszáz napi, illetve egy-, három- vagy ötévi búcsút.

Ez pedig azt jelentette, hogy e részleges búcsúkkal a pápa annyi büntetést engedett el, amennyit az ősegyházban a hitvallók és a vezeklők az adott ideig viselt szenvedésekkel és önmegtagadásokkal érdemeltek ki.

23. És hogyan mérjük most a részleges búcsú értékét?

VI. Pál pápa rendelkezése szerint a részleges búcsú mértéke a jótett érdeme, amely a búcsú feltétele. Mintha a Szentatya így szólna: „Édes fiam! Ha részleges búcsút akarsz nyerni, tedd meg ezt és ezt. Én pedig a Krisztustól kapott hatalmamnál fogva megkettőzöm jótetted értékét Isten színe előtt. S ha a jó cselekedettel te kiérdemelted egy évig tartó büntetés elengedését, most a búcsú révén kétévi büntetéstől búcsúzhatsz el.”

24. Mire jó ez az értékelés-változás?

Arra, hogy felfigyeljünk jótetteink értékére. Mert nyilvánvaló, hogy a nagyobb hittel és szeretettel végzett jó cselekedet kedvesebb Isten előtt. Ez ösztökél arra, hogy nagyobb odaadással tegyük a jót, főleg a búcsúval járó jótetteket.

25. Hogyan lehet ma részleges búcsút nyerni?

A Búcsúk Kézikönyve szerint a részleges búcsúnak van három általános nyerési lehetősége:

I. „HA VALAKI HITTEL ÉS LELKIISMERETESEN VÉGZI ÁLLAPOTBELI KÖTELESSÉGEIT, ÉS VISELI ÉLETÉNEK TERHEIT, ÉS LEGALÁBB EGY FOHÁSZ EREJÉIG ISTENNEK AJÁNLJA A DOLGAIT, RÉSZLEGES BÚCSÚT NYERHET.”

Azaz, ha állapotbeli kötelességeinket – ki-ki a maga dolgát, amit tennie kell – nem haraggal és kelletlenül, hanem jó szívvel és Isten iránti engedelmességgel tesszük, és legalább egy fohásszal Istenhez emeljük a lelkünket napközben, a Szentatya megkettőzi cselekedeteink értékét, feltéve természetesen, hogy a részleges búcsú elnyerésére a szükséges lelki felkészültség (lásd a 13. kérdésnél) megvan bennünk.

II. „HA VALAKI HITBŐL FAKADÓAN SEGÍT RÁSZORULÓ FELEBARÁTJÁN, AKÁR ANYAGI JAVAIVAL, AKÁR SZEMÉLYES SZOLGÁLATAIVAL, RÉSZLEGES BÚCSÚT NYERHET.”

Azaz, ha valaki hittel gyakorolja az irgalmasság lelki vagy testi cselekedeteit felebarátaival szemben: nemcsak azoknak segít, akiktől a kétszeresét várhatja vissza, hanem a nyomorultaknak is, akiknek nincs miből visszaadniuk, a jó cselekedet Isten színe előtt a pápa jóvoltából kétszeres értékű.

III. „HA VALAKI ÖNKÉNT ÉS A BŰNBÁNAT SZELLEMÉBEN LEMOND SZÁMÁRA MEGENGEDETT ÉS KEDVES DOLOGRÓL, RÉSZLEGES BÚCSÚT NYERHET.”

Ennek megértéséhez meg kell gondolnunk a következőket: Isten törvényei bizonyos dolgokat előírnak, másokat megengednek, ismét másokat tiltanak. E törvényes rendnek ideális esetben a bennünk levő rend így válaszol: szeretem, amit a törvény előír; gyűlölöm, amit tilt; és kedvemet találom abban, amit megenged.

Elhomályosult értelmünk és rosszra hajló akaratunk azonban éppen fordítva reagál: szereti, amit a törvény tilt; gyűlöli, amit a törvény parancsol; és kelletlen abban, amit a törvény megenged.

Ez a búcsúengedély feltételezi a belső rendet, és az olyan lemondások és önmegtagadások értékét kettőzi meg, amelyekkel az ember számára megengedett és kedves dolgokról mond le. Ezért pl. ha valaki utálja a dohányfüstöt, számára nem jár búcsúval, ha nem gyújt rá. Vagy ha csak hiúsági meggondolásokból nem eszem valamit, nem nyerhetek vele búcsút. De ha bűnbánó lélekkel fenyíti magát az ember, az búcsúval jár.

26. Ezek szerint a mindennapjainknak kétszeres értéke lehet?

Pontosan! És éppen ezzel akar a jóra serkenteni a pápa, hogy ne hagyjuk üresen futni az időt. Olyan ez, mintha valakinek felkínálják, hogy ha akarja, munkája gyümölcsét valutáért átveszik tőle. Oktalan volna az az ember, aki ilyen lehetőség mellett aludni kezdene a műhelyben, ahol milliós értékeket is létrehozhatna.

27. Ezen kívül is lehet részleges búcsút nyerni?

Igen. A Búcsúk Kézikönyve felsorolása szerint különböző imádságok és áhítatgyakorlatok is járnak részleges búcsúval. Felsorolásukat megtalálod a III. részben.

28. Hányszor lehet napjában búcsút nyerni?

a) Részleges búcsút sokszor, ahányszor csak sikerül olyan jót tenni, ami részleges búcsúval jár.

b) Teljes búcsút azonban, rendes körülmények között, napjában csak egyszer nyerhetünk.

29. Mit jelent az, hogy „rendes körülmények között”?

Azt jelenti, hogy abban az esetben, ha az ember a következő napot is megkapja Istentől ajándékba. Mert akinek földi élete befejeződik, az halála napján két teljes búcsút is nyerhet.

30. Hogyan lehetséges ez?

Úgy, hogy a pápa a haláluk pillanatához érkező hívőknek teljes búcsút engedélyez akkor is, ha nincs módjuk papot hívni, gyónni, áldozni, fogadni a szentkenetet és a teljes búcsúval járó pápai áldást. Ha valakinek a szívében van bűnbánat, és életében szokott imádkozni, a Szentatya megajándékozza a teljes búcsúval, hogy adósságok nélkül léphessen Krisztus elé.

31. Ez azt jelenti, minden katolikus hívő mindjárt a mennyországba jut?

Nem azt jelenti, hanem hogy büntetésszerűen nem kell a tisztítótűzben szenvednie. Ez azonban nem zárja ki azt, hogy a tökéletességéhez hiányzó természetfeletti szépségért ne kelljen még szenvednie a vágy tüzében, mielőtt beléphetne a mennyek országába.

32. Akkor mégiscsak jó katolikus hívőként élni!

Bizony, mert olyan kegyelmi segítségek birtokában vagyunk, amiket a többiek, még ha meg is vannak keresztelve, nélkülöznek.

33. Rendes körülmények között hogyan lehet teljes búcsút nyerni?

Feltételezve a 13. kérdésben mondottakat, teljes búcsú nyerhető:

a) A szentévben.

b) Félórás jámbor szentírásolvasással.

c) Félórás szentségimádással.

d) A keresztút elvégzésével.

e) Templomi vagy családi közösségben legalább öt tized Rózsafüzér elimádkozásával.

f) Bizonyos időpontokban:

– Halottak napján és nyolcadában.

– Nagypénteken a Kereszt imádásakor.

–  Urbi et orbi áldás vételekor.

34. Akkor hát érdemes összeszednünk magunkat!

Bizony, mert így a perceink többet érnek, mint a drágagyöngyök, s egész életünk a Rózsafüzérhez válik hasonlóvá: azaz vannak benne nagy pillanatok: teljes búcsúk, és sok apró gyöngy: a részleges búcsúk, és az egész Istennek szóló hála és imádás lehet!

35. Mi a szentévi búcsú?

IDŐHÖZ KÖTÖTT TELJES BÚCSÚ, MELYET A PÁPA AZ EGÉSZ EGYHÁZNAK ENGEDÉLYEZ, ÁLTALÁBAN EGY ESZTENDŐRE, AZÉRT, HOGY A HÍVŐK RÁDÖBBENJENEK KATOLIKUS VOLTUK KEGYELMÉRE.

36. Honnan való a Szentév gondolata?

Az Ószövetségből, a Jóbel-év törvényéből (lásd MTörv 25. fej.). A Törvény szerint minden ötvenedik esztendő a nagy szociális megújulás éve lett volna, melynek értelmében az eladott föld és ház visszaszállt volna eredeti tulajdonosára; a rabszolgákat fel kellett volna szabadítani; a hitelezésből származó adósságokat el kellett volna engedni. Ezt a törvényt azonban – úgy tűnik – Izraelben soha nem tartották meg. Az Úr Krisztus, a Messiás megújulást hozott, de nem szociális síkon, Izraelnek, hanem a lelkek világában minden embernek: visszaadja a lélek szabadságát és elveszített kincseit. Ezért olyan fontos, hogy az Úr, amikor a názáreti zsinagógában nyilvánosság elé lép, Izaiásnak éppen azt a részét olvassa, amelyben „az Úr kedves esztendejének”, a jubileumi évnek meghirdetéséről szól a jövendölés (Lk 4,16–20).

37. Mióta ül az Egyház szentévet?

VIII. Bonifác pápa hirdette meg az első szentévet vagy jubileumi évet 1300-ra, hogy felébressze a hívőkben Péterhez és Rómához való tartozás tudatát.

38. Hogyan szólt akkor a szentév törvénye?

A szentévi búcsú törvénye így szólt:

A pápa teljes búcsút engedélyez mindazoknak, akik elzarándokolnak Rómába, végiglátogatják a nagy római bazilikákat, gyónnak, áldoznak és imádkoznak a pápa szándékára. A római gyóntatók a szentév idejére rendkívüli meghatalmazásokat kaptak, melyek birtokában olyan bűnösöket is feloldozhattak, akiknek egyébként a püspökükhöz vagy közvetlenül a pápához kellett volna fordulniuk.

39. Az Egyházban is 50 évenként van szentév?

Nem. VIII. Bonifác pápa úgy gondolta, hogy százévenként hirdessenek majd az utódai szentévet. Ez azonban sokakat kizárt volna a szentévi búcsú lehetőségéből, ezért már 1350-ben úgy rendelkezett VI. Kelemen pápa, hogy szentévet hirdet, és utána ötvenévenként tegyék ugyanezt a pápák. De még ez is túlságosan ritkának tűnt, ezért V. Miklós pápa 1450-ben 25 évenként ismétlendőnek rendelte a szentévet.

40. Akkor idén (1983–84-ben) miért van szentév, hiszen 1975-ben volt utoljára?

Azért, mert a pápa, ha megfelelő indoka van, rendkívüli szentévet is hirdethet. És most a Megváltás 1950. évfordulója indokolta, hogy II. János Pál pápa rendkívüli szentévet hirdessen 1983. március 25-től 1984. húsvétjáig.

41. És az emberek valóban elzarándokoltak Rómába?

Igen, a nehéz közlekedési körülmények ellenére százezrével mentek a pápa városába. Ezt a zarándokházak feljegyzései mutatják. Pl. a Néri Szent Fülöp által alapított zarándokházban egy szentév alkalmával hatezer ember fordult meg!

42. És ha valaki nem tudott Rómába menni?

1925-ig a szentév idejére a Rómán kívül elnyerhető teljes búcsúkat a pápa felfüggesztette, kivéve a haldoklóknak szánt teljes búcsút. 1925-ben azonban XI. Pius pápa elrendelte, hogy minden ország kijelölt templomaiban Rómán kívül is elnyerhetik a hívők a szentévi búcsút.

43. Mik a szentévi búcsúk elnyerésének feltételei?

A lelki felkészültség ugyanaz, mint a 13. kérdésnél felsoroltak. Rómában meg kell látogatni a nagy bazilikákat vagy egy katakombát (a régi törvény az volt, hogy a rómaiaknak harmincszor, az idegeneknek tizenötször kellett felkeresni a hét bazilikát): a Szent Pétert, Szent Pált, Lateránit, Santa Crocét, Maria Maggiorét, San Lorenzót és San Sebastianót, és imádkozniuk kell a pápa szándékára.

44. És ha valaki nem tud Rómába menni?

A pápa a szentévet meghirdető bullájában részletesen megszabta a feltételeket, melyekkel a szentévi búcsú elnyerhető. Ezt az egyházmegyei körlevelek is tartalmazzák.

45. Mit kell imádkozni a pápa szándékára?

Legalább egy Miatyánkot, Üdvözlégyet és Dicsőséget.

46. Tudjuk-e, hogy mi a pápa szándéka?

Igen, a szentévi bullában pontosan megmondta: Azt kéri Krisztustól, adja meg, hogy a világon mindenütt szabadon hirdethessék az evangéliumot, ahol pedig már él az Egyház, ott a hívők teljes szabadsággal gyakorolhassák vallásukat.

47. És mi van a betegekkel?

A Szentatya rájuk külön is gondolt, és úgy rendelkezett, hogy ha valaki nem tud elzarándokolni a kijelölt templomba, az a plébániatemplomába menjen el;

ha valaki még erre sem képes, akkor lélekben csatlakozzék egy olyan családtaghoz, aki elmegy, hogy a szentévi búcsút elnyerje, és a beteg jó cselekedete az legyen, hogy gyengeségét és szenvedését ajánlja fel az Egyházért.

48. Ha naponként másként is elnyerhető a teljes búcsú, akkor mi a szentévi búcsú jelentősége?

Az, hogy az egész Egyházat ébreszti, és minden hívőnek egyszerre ajánlja fel a pápa a megújulás lehetőségét. Erre vonatkozóan tanácsos elolvasni az Aperite portas kezdetű szentévi bullát.

49. Mi a szentévi bulla?

Az az ünnepélyes, régebben nagy ólompecséttel ellátott pápai levél, amellyel a pápa az Egyház tudomására hozta rendszerint Mennybemenetel ünnepe után, hogy Karácsonykor megnyitja a szentévet, amely Karácsonytól Karácsonyig szokott tartani.

50. Mi az, hogy „megnyitják a szent kaput”?

1500 óta szokás, hogy a négy nagy római bazilikában egy egyébként befalazott kaput kibontanak (a Szent Péterben a pápa, a Szent Pál, a Laterán és a Maria Maggioréban egy-egy bíboros) jelezvén, hogy a szentévben az Egyház kapuja tágabbra nyílik, és elvárja, hogy a szívek is jobban megnyíljanak a kegyelem számára.

51. A búcsú elnyerése után van-e valami teendő?

Igen: ezt a kincset, bármilyen törékenyek vagyunk is, őriznünk kellene. Az volna jó, nekünk is, az Egyház egészének is, ha hozzászoknánk: el akarjuk nyerni az elnyerhető búcsúkat, s nem önmagunknak, hanem a tisztítótűzben szenvedő lelkek számára. Így az Egyház egységében és a szentek közösségében élhetnénk.

52. És akkor mi lesz a saját hátralevő büntetéseinkkel?

Meg lehet tenni azt, hogy a szentévi búcsút először az ember önmagáért ajánlja fel, aztán törekedve a kegyelemben való megmaradásra, megfeledkezhetünk magunkról. Bízhatunk abban, hogy miként most mi támogatjuk a szenvedő lelkeket, úgy, ha meghaltunk, velünk is törődni fog az Egyház.

II. rész: A búcsúk kézikönyve

Az apostoli penitentiaria határozata

Az 1967. január 1-én kelt Indulgentiarum doctrina (magyarul lásd: Bűnbocsánat és Oltáriszentség. Budapest, 1976. 321-334.) kezdetű apostoli konstitúcióban ez áll: „A búcsúk méltóbb elnyerése és nagyobb megbecsülése érdekében az Anyaszentegyház szükségesnek látja néhány ponton a búcsúkról szóló tanítás megújítását, ezért elhatározta, hogy új szabályokat alkot”.

E konstitúció szabályokat felsoroló részének 13. pontjában olvashatjuk: „A Búcsúk Kézikönyvét felül kell vizsgálni azzal a céllal, hogy csak a jelentősebb imádságok, a jámborság, a szeretet és a bűnbánat fontosabb megnyilvánulásai láttassanak el búcsúval”.

A Szentatya akaratát követve, melyet részben az Indulgentiarum doctrina konstitúcióban, részben új rendelkezéseivel juttatott kifejezésre, a Sacra Poenitentiaria gondos munkával elkészítette az új Búcsúk Kézikönyvét.

VI. Pál pápa június 14-én, az alulírott Főpenitenciárius bíborosnak adott kihallgatás alkalmával átvette a Vatikáni Nyomda által kinyomtatott Búcsúk Kézikönyvét, és másnap, június 15-én megerősítette, jóváhagyta, és hitelesnek nyilvánította, hatálytalanítván mindazokat a búcsúengedélyeket, amelyek nem szerepelnek ebben a Kézikönyvben; akár a CIC általános rendelkezéseiben, akár Apostoli Levelekben (még ha motu proprio is!), akár szentszéki határozatokban szerepeltek, de most nem kaptak helyet a búcsúk felsorolásában.

Kelt Rómában a Sacra Poenitentiaria épületében, 1968. június 29-én, Szent Péter és Szent Pál apostolok ünnepén.

Josephus Ferretto card.

Johannes Sessolo

főpenitenciárius

régens

Előzetes tudnivalók

1. Az új Búcsúk Kézikönyvének kiadásával eleget teszünk az Indulgentiarum doctrina konstitúció 13. szabályának, amely így szól: „A Búcsúk Kézikönyvét felül kell vizsgálni azzal a céllal, hogy csak a jelentősebb imádságok, a jámborság, a szeretet és a bűnbánat fontosabb megnyilvánulásai láttassanak el búcsúval”.

2. Ebből a szempontból fontosabb imádságoknak és jó cselekedetnek számítanak azok, amelyek – figyelembe véve a hagyományt és a megváltozott időket is – különlegesen is alkalmasnak látszanak arra, hogy a hívőket ne csupán a bűnökért járó büntetés lerovására, hanem – és elsősorban – a szeretet növelésére is indítsák. A búcsúk új rendezésében ez volt a vezérlő elv.

3. A hagyománynak megfelelően a Szentmisén való részvétel és a Szentségek vétele – tekintettel arra, hogy különleges „megszentelő és tisztító” hatásuk van – nem jár külön búcsúval.

Mikor azonban rendkívüli esetben (elsőáldozás, újmise, Eucharisztikus kongresszus) ezekhez az eseményekhez is búcsú járul, akkor nem a misén való részvételhez vagy a Szentségek vételéhez, hanem a részvétel különleges körülményeihez kapcsolódik. Így tehát a búcsú elősegíti e vallásos megnyilvánulásokat, s mintegy jutalmat fűz hozzájuk az ilyen események alkalmával lehetővé vált rendkívüli példaadás és az Eucharisztia felé kifejezett különleges tiszteletadás miatt.

A hagyomány szerint azonban bármilyen más, személyes vagy közösségi cselekményhez kapcsolható búcsú. Továbbá búcsú járulhat a bűnbánat és a szeretet cselekedeteihez, melyeknek, főleg ma, különleges jelentőségük van. Ezeket a búcsúval ellátott jó cselekedeteket – hasonlóan a többi jó cselekedethez és a szenvedések türelmes elviseléséhez – nem szabad elválasztani a Szentmisétől és a Szentségektől, mert ezek a megszentelés és a tisztulás legfőbb forrásai. Hiszen a jó cselekedetek és a szenvedések a hívőknek olyan felajánlásai lehetnek, melyekkel bekapcsolódhatnak Krisztus felajánlásába az Eucharisztikus Áldozatban. A Szentmise és a Szentségek a híveket ránevelik arra, hogy teljesítsék kötelességeiket, úgy, hogy „valósítsák meg életükkel azt, amit hittel elfogadtak”, és viszont: a lelkiismeretesen teljesített kötelesség a lelkeket napról napra jobban felkészíti a Szentmisén való részvételre és a Szentségek vételére.

4. A jelenkor körülményei között nagyobb figyelem illeti a hívő cselekedeteit (opus operantis), ezért nem adunk hosszú felsorolást a jámborsági cselekedetekről (opus operatum), mintegy elszakítva azokat a hívő mindennapos életéből. Csak rövid felsorolást adunk, melynek az a célja, hogy szentebbé és gyümölcsözőbbé tegye a hívő mindennapos életét azáltal, hogy megszünteti „a szakadást, amely sokak mindennapos élete és vallott hite között van… és az emberi, hivatásbeli, tudományos, mesterség- és háztartásbeli teendőket vallásos lelkülettel összefogja, és mindent Isten dicsőségének szolgálatába állít”.

Az új Búcsúk Kézikönyve ezért sokkal rövidebb az előzőnél; bizonyos imádságokat és jó cselekedeteket elhagytunk, másokat besoroltunk az általános normák alá.

Arra is gondot fordítottunk, hogy nagyobb helyet kapjon a keresztény élet, s hogy a lelkeket ne annyira bizonyos formulák és cselekedetek ismételgetésére, mint inkább az imádság szellemére, a bűnbánat lelkületére és a teológiai erények gyakorlására indítsuk.

5. A Kézikönyvben az egyes búcsúengedélyek felsorolása előtt közöljük azokat a szabályokat, melyek az Apostoli Konstitúcióban vagy a CIC hatályos kánonjai között szerepelnek.

Hasznosnak látszott ugyanis, hogy a kételyek megelőzése érdekében egy helyen és rendszerezve közöljünk minden búcsúnkkal kapcsolatos rendelkezést.

6. A Kézikönyvben első helyen áll az a három búcsúengedély, amelyek beragyogják a mindennapok keresztény életét.

Ezek magukba zárnak sok olyan búcsút, melyeket régebben konkrét cselekedethez kötöttek.

E három általános szabály mindegyikéhez fűztünk néhány megjegyzést a hívők hasznára és épülésére, melyek által világossá válik, hogy ezek a búcsúengedélyek mennyire összhangban állnak az Evangélium szellemével, és a II. Vatikáni Zsinat által elindított megújulással.

7. Ezután következik az egyes búcsúval ellátott cselekedetek felsorolása. Nem sokról van szó, mert a három általános engedély sok cselekedetet magában foglal, az imádságok közül pedig csak a legfontosabbakat soroltuk fel. Az egyéb imádságokat illetően – melyek a különböző rítusok és területek sajátos kincsei – a helyi egyházi hatóságnak kell intézkednie.

8. Függelék gyanánt csatoltuk a búcsúk jegyzékéhez a röpimák gyűjteményét, végezetül pedig közzétesszük az Indulgentiarum doctrina Apostoli konstitúció szövegét.

A búcsúkra vonatkozó szabályok

1. A BÚCSÚ ISTEN SZÍNE ELŐTT A MÁR MEGBOCSÁTOTT BŰNÖKÉRT JÁRÓ, IDEIG TARTÓ BÜNTETÉSEK ELENGEDÉSE, MELYET A KERESZTÉNY HÍVŐ, AKI MEGFELELŐEN FELKÉSZÜLT ÉS TELJESÍTETTE A KISZABOTT FELTÉTELEKET, ELNYER AZ EGYHÁZ SEGÍTSÉGÉVEL, AMELY MINT A MEGVÁLTÁS SZOLGÁLÓJA, KRISZTUS ÉS A SZENTEK ELÉGTÉTELT NYÚJTÓ ÉRDEMEINEK KINCSTÁRÁT HIVATALOSAN KEZELI, ÉS RÉSZESÍT BELŐLE.

2. A búcsú teljes vagy részleges, attól függően, hogy a bűnökért járó ideig tartó büntetéstől teljes egészében vagy csak részben szabadít meg.

3. Senki nem ruházhatja át az általa nyert búcsút más, e földön élő emberre.

4. Mind a részleges, mind a teljes búcsút mindig át lehet ruházni a megholtakra közbenjárás formájában.

5. A nem teljes búcsút, elhagyván a napok vagy évek számának megjelölését, a továbbiakban csak így jelöljük: „részleges búcsú”.

6. A hívőnek, aki legalább szívbéli töredelemmel tesz részleges búcsúval ellátott jó cselekedetet, az Egyház ugyanannyi büntetés elengedését ajándékozza, amennyi a saját cselekedetéért elengedtetett neki.

7. A búcsúknak az eddig hagyományos „személyhez, tárgyhoz vagy helyhez kötött” megkülönböztetését többé nem alkalmazzuk, hogy ezáltal is kifejeződjék: a búcsú a hívő ember cselekedetét gazdagítja, ámbár néha bizonyos tárgyakhoz és helyekhez is van köze.

8. A Római Pápán kívül, akinek az Úr Krisztus az Egyház egész lelki kincstárának kezelését átadta, hivatali hatáskörük alapján csak azok engedélyezhetnek búcsúkat, akiknek ezt a jog kifejezetten biztosítja.

9. A Római Kúriában csak a Sacra Poenitentiaria illetékes a búcsúk engedélyezése és elnyerése ügyében; fenntartva természetesen a Hittani Kongregáció jogát a búcsúkra vonatkozó dogmatikus tanítás ellenőrzése terén.

10. A Római Pápát kivéve:

1. §. senki nem ruházhatja át búcsúengedélyezési jogát másra, csak ha az Apostoli Szentszéktől erre külön felhatalmazást kapott;

2. §. senki nem csatolhat újabb búcsút olyan cselekedethez, amelyet a Szentszék vagy egy másik fórum már ellátott búcsúval, csak akkor, ha újabb feltétel megszabásával tágítják a cselekedet körét.

11. A megyéspüspöknek és a velük egyenlő jogokat gyakorló ordináriusoknak lelkipásztori működésük megkezdésétől joguk van:

1. §. részleges búcsút engedélyezni a joghatósági területükön és a joghatóságuk alá tartozó személyeknek;

2. §. egy évben három alkalommal teljes búcsúval járó pápai áldást adni, az előírt forma betartásával, az általuk meghatározott három ünnepen híveiknek és mindazoknak, akik nem tartoznak ugyan a joghatóságuk alá, de részt vettek a szentmisén.

12. Az érsekek az érsekséget alkotó egyházmegyék területén ugyanúgy engedélyezhetnek részleges búcsút, mint a saját egyházmegyéjükben.

13. A pátriárkák részleges búcsút engedélyezhetnek pátriárkátusuk minden helyén, még az exempt helyeken is, továbbá saját rítusú templomukban és saját rítusú híveiknek bárhol a világon. Ugyanezt tehetik a Prímások (Archiepiscopi Maiores).

14. A bíborosoknak fakultása van arra, hogy részleges búcsút engedélyezzenek a joghatóságuk, illetve protektorátusuk alá tartozó helyeken és személyeknek; ugyanígy egyes esetekben bárhol a jelenlevőknek.

15. A búcsúkat felsoroló könyvet, füzeteket, lapokat csak a helyi Ordinárius vagy Elöljáró engedélyével szabad kiadni.

Az Apostoli Szentszék kifejezett engedélye kell a Búcsúk Kézikönyve hiteles fordításának bármely nyelven történő kiadásához.

16. Ha valaki a Pápától minden hívő számára búcsú engedélyezését kapta, a kapott ajándék semmissé válásának terhe mellett köteles bemutatni e pápai búcsúengedély hiteles példányát a Sacra Poenitentiariának.

17. Az ünnephez kapcsolódó búcsú természetszerűleg az ünnep megülésének napjához kötődik, azaz átmegy a törvényesen áthelyezett ünnepnapra.

18. Ha egy búcsú elnyeréséhez templomot vagy kápolnát kell meglátogatni egy bizonyos napon, ezt a napot az előző nap delétől lehet számolni, és az illető nap 24. órájáig tart.

19. Ha egy hívő valamely kegytárgyat (keresztet, feszületet, érmét, rózsafüzért vagy skapulárét) visel, és azt bárki felszentelt pap szabályosan megáldotta, részleges búcsút nyer.

Ha azonban egy ilyen kegytárgyat a Pápa vagy egy Püspök áldott meg, a hívő, aki e tárgyat viseli vagy használja, Szent Péter és Szent Pál apostolok ünnepén teljes búcsút is nyerhet, csak imádkozza el a Hiszekegyet.

20. 1. §. Ha templomlátogatáshoz kapcsolódnak búcsúk, nem vesznek el, ha a templomot teljesen lerombolják, de ötven éven belül ugyanazon a helyen vagy a közelben újjáépítik, és ugyanarra a titulusra szentelik fel.

2. §. A kegytárgyhoz kapcsolódó búcsú csak akkor szűnik meg, ha e tárgy teljesen tönkremegy vagy pénzért eladják.

21. Az Anyaszentegyház, mivel igen nagy gondja van a megholtakra, eltöröl minden oltárokkal kapcsolatos kiváltságot, és minden szentmisében a lehető legnagyobb mértékben könyörög értük.

22. 1. §. Ahhoz, hogy valaki búcsút nyerhessen:

– megkereszteltnek kell lennie

– nem lehet kiközösítve

– a kegyelem állapotában kell lennie legalább a búcsú elnyeréséhez megkívánt cselekedet befejezésekor

– annak joghatósága alá kell tartoznia, aki a búcsút engedélyezte.

2. §. Legalább általános szándékkal akarnia kell a búcsú elnyerését, és megfelelő időben, helyen és módon végre kell hajtania a cselekedetet, amelyhez a búcsút kapcsolták.

23. Ha a búcsú engedélyezésében más megkötés nincsen, a Püspök által engedélyezett búcsút hívei az egyházmegye területén kívül is, területén pedig az idegenek is elnyerhetik.

24. 1. §. Teljes búcsút naponként csak egyszer lehet nyerni.

2. §. A halál pillanatában ugyanazon a napon második teljes búcsút is nyerhet a hívő.

3. §. Részleges búcsú napjában többször is nyerhető, hacsak külön rendelkezés ezt ki nem zárja.

25. Ha teljes búcsú egy templom vagy kápolna látogatásához kapcsolódik, a helyet jámbor lélekkel meg kell látogatni, és ott el kell imádkozni a Miatyánkot és a Hiszekegyet.

26. A teljes búcsú elnyeréséhez meg kell tenni a búcsúval ellátott cselekedetet, és teljesíteni kell a három következő feltételt:

– szentségi gyónás

– szentáldozás

– a Pápa szándékára történő imádság.

Ezenkívül nem ragaszkodhat a lélek semmiféle bűnhöz, még bocsánatos bűnhöz sem.

Ha ez a teljes felkészültség hiányzik, vagy a megszabott feltételeket – kivéve a 34–35. pontban mondottakat az „akadályozottakról” – valaki nem teljesíti, a búcsú csak részleges lesz.

27. A három feltétel (gyónás, áldozás és a Pápa szándékára történő imádság) a megszabott cselekedet végrehajtása előtt vagy után több nappal is teljesíthető; az áldozást és az imádságot azonban tanácsos a búcsúval járó cselekedet megtétele napján elvégezni.

28. Egy szentségi gyónás után több teljes búcsú is nyerhető; egy áldozás és egy imádság után azonban csak egy teljes búcsú nyerhető.

29. A Pápa szándékára történő imádság feltételének teljesen eleget tesz az, aki a Pápa szándékára elimádkozik egy Miatyánkot és egy Üdvözlégyet. A hívőknek azonban teljes szabadságában áll meghatározni, hogy áhítatuk és buzgóságuk szerint mi egyebet imádkoznak még.

30. A teljes búcsúra vonatkozó szabályok, különösen a 24. pont első paragrafusa alkalmazandók azokra a búcsúkra is, amelyeket eddig, „toties-quoties” (annyiszor-amennyiszer)-nek szoktak mondani.

31. Olyan cselekménnyel, amelyre valakit törvény vagy parancs kötelez, nem nyerhető búcsú, hacsak erre a búcsú engedélyezésében kifejezetten másként nem rendelkezik az illetékes hatóság. Aki azonban a szentségben elégtételül kirótt cselekményt megteszi, egyszerre elvégzi az elégtételt, és elnyerheti a cselekedethez fűzött búcsút is.

32. Az imádsághoz kötött búcsút bármilyen nyelven elmondott imádsággal el lehet nyerni, csak a fordítás hitelességéről tanúskodjék a Sacra Poenitentiaria vagy a helyi Ordinárius, illetve az elöljárók nyilatkozata.

33. A búcsúk elnyeréséhez a váltogatva mással mondott, vagy mások által imádkozott és csak lélekben követett imádság is elegendő.

34. A gyóntatók azok számára, akik egy törvényes akadály folytán nem tudják végrehajtani a kiszabott cselekedetet és nem teljesíthetik a föltételeket, mindkettőt kicserélhetik valami másra.

35. Az Ordináriusok és a helyi egyházi elöljárók a joghatóságuk alá tartozó híveiknek, akik olyan helyen vannak, ahol lehetetlen a szentségi gyónás és a szentáldozás, vagy ezeket csak igen nagy nehézségek árán végezhetnék el, engedélyezhetik a teljes búcsú elnyerését a tényleges gyónás és áldozás nélkül is, csak legyen meg bennük a szívbéli töredelem, és amint mód van rá, járuljanak a mondott szentségekhez.

36. Akik nem tudnak beszélni, a hivatalos imádságokhoz kötött búcsúkat elnyerhetik, ha jámbor lélekkel egyesülnek a közösség imádságával; magánimádság esetén pedig elegendő, ha magukban mondják el, és jelekkel fejezik ki, vagy szemmel kísérik az írott szöveget.

Három általános engedély

Elöljáróban

1. Legelőször három olyan búcsúengedélyt közlünk, amelyek figyelmeztetik a hívőket, hogy mindennapi életük cselekedeteit keresztény lélekkel végezzék, és sajátos állapotuknak megfelelően törekedjenek a szeretet tökéletességére.

2. Az első és második engedély több, korábban önállóan felsorolt búcsút foglal magában; a harmadik egészen új, és teljesen korunk igényeire válaszol, melyek szerint a hústilalom és a böjt mérséklődött, a bűnbánat egyéb cselekedetei pedig jobban előtérbe kerültek.

3. E három engedély valóban általános, és mindegyik többfajta cselekedetet is magába zár. De nem minden cselekedet jár búcsúval, hanem csak azok, melyeket különleges módon és szándékkal végeznek.

Példának okáért nézzük az első általános engedélyt, mely azt mondja, hogy „részleges búcsút nyerhet az a hívő, aki élete kötelességeinek teljesítése és terheinek viselése közben alázatos hittel Istenhez emeli a lelkét, és – legalább lélekben – elmond egy röpimát”.

Ez az engedély csak azokat a tetteket látja el búcsúval, melyekkel a hívő – miközben kötelességeit teljesíti, és viseli nehézségeit – a mondott módon Istenhez emeli a lelkét.

E különleges cselekedetek az emberi gyengeség következtében nem tekinthetők túlságosan gyakoriaknak.

Ha azonban valaki annyira serény és buzgó, hogy napjában többször is Istenhez emeli a lelkét, az ilyen méltán kapja – a kegyelem bőséges gyarapodása mellett – a büntetések bőségesebb elengedését is a szeretetéért, és a tisztítótűzben szenvedő lelkeken is jobban tud segíteni.

Ugyanezt kell mondanunk a másik két általános búcsúengedélyről is.

4. E három általános engedély teljes összhangban áll az Evangéliummal és a II. Vatikáni Zsinat tanításával. A hívők kedvéért mindegyik engedély után csatoljuk azokat a részeket, amelyek ezt az összhangot különösen is illusztrálják.

I.

RÉSZLEGES BÚCSÚT NYERHET AZ A HÍVŐ, AKI ÉLETE KÖTELESSÉGEINEK TELJESÍTÉSE ÉS TERHEINEK VISELÉSE KÖZBEN ALÁZATOS HITTEL ISTENHEZ EMELI A LELKÉT ÉS – LEGALÁBB LÉLEKBEN – ELMOND EGY RÖPIMÁT

Ez az első búcsúengedély szinte kézen fogja a hívő lelkeket, hogy rávezesse őket Krisztus parancsának teljesítésére, mely szerint „szüntelenül kell imádkozni és nem szabad belefáradni”; ugyanakkor figyelmeztet, hogy mindenki úgy végezze kötelességeit, hogy ezáltal őrizze és növelje a Krisztussal való egységet.

Lásd Mt 7,7–8; Mt 26,41; Lk 21,34–36; ApCsel 2,42; Róm 12,12; 1Kor 10,31; Ef 6,18; Kol 3,17; Kol 4,2; 1Tessz 5,17–18.

LG 41; AA 4; GS 43.

II.

RÉSZLEGES BÚCSÚT NYERHET AZ A HÍVŐ, AKI A HITTŐL INDÍTVA IRGALMAS SZÍVVEL SEGÍT SZÜKSÉGET SZENVEDŐ FELEBARÁTJÁN AKÁR SZEMÉLYES SZOLGÁLATÁVAL, AKÁR ANYAGI JAVAIVAL.

Ez a búcsúengedély arra ösztönzi a keresztény hívőt, hogy Jézus Krisztus példáját és parancsát kövesse, és a szeretet, illetve az irgalmasság cselekedeteit gyakrabban végezze.

A szeretetnek azonban nem minden cselekedetéhez kapcsolódik búcsú, hanem csak ahhoz, amely „a szükséget szenvedő felebarát szolgálatára” irányul, mint pl. az élelem és a ruha a test, vagy a tanítás és a vigasztalás a lélek számára.

Lásd Mt 25,35-36.40; Jn 13,34–35; Róm 12,8.10–11.13; 1Kor 13,3; Gal 6,10; Ef 5,2; 1Tessz 4,9; Zsid 13,1; Jak 1,27; 1Pt 1,22; 3.8.9; 2Pt 1,5.7; 1Jn 3,17–18.

AA 8; AA 33; GS 93.

III.

RÉSZLEGES BÚCSÚT NYERHET AZ A HÍVŐ, AKI A BŰNBÁNAT SZELLEMÉBEN ÖNKÉNT TARTÓZKODIK SZÁMÁRA MEGENGEDETT ÉS KEDVES DOLOGTÓL.

Ez a harmadik búcsúengedély arra sürgeti a keresztény hívőt, hogy vágyait megfékezvén tanulja meg szolgálatba hajtani a testét, és váljék egyre hasonlóbbá a szegény és szenvedő Krisztushoz.

A megtartóztatás azonban értékesebb, ha a szeretethez társul, ahogyan Nagy Szent Leó tanítja: „Az erénynek adjuk azt, amit megvonunk a gyönyörűségtől. A szegények tápláléka legyen, amit a böjtölő megtagad magától”.

Lásd Lk 9,23.13,5; Róm 8,13.17; 1Kor 9,25–27; 2Kor 4,10; 2Tim 2,11–12; Tit 2,12; 1Pt 4,13.

OT 9; LG 10; LG 41, Poemitemini III.

Egyéb búcsúengedélyek

1. Az imént felsorolt három általános búcsúengedélyhez csatolunk néhány egyéb engedélyt, melyeket – figyelembe véve a hagyományt és korunk szükségleteit – meg kell tartanunk, illetve újra fel kell elevenítenünk.

Ezek az engedélyek kölcsönösen kiegészítik egymást, s miközben a búcsú ajándékával arra ösztökélik a keresztény hívőket, hogy gyakorolják az irgalmasság, a szeretet és a bűnbánat tetteit, megtanítják őket arra, hogy szorosabban egyesüljenek a Fővel, Krisztussal és az Ő Testével, az Egyházzal a szeretetben.

2. A korábbi Búcsúk Kézikönyvéből megtartjuk az általánosan használt és régi imádságokat. Ha jobban meggondoljuk, ezeket az imádságokat az első általános engedély már magában foglalja, mégis az esetleges kétségek megelőzése és az imádságok értékének hangsúlyozása miatt fontosnak látszott, hogy bizonyos felsorolást is adjunk.

3. A többi imádságot, melyeket az előző Búcsúk Kézikönyve tartalmazott, elhagytuk, mert részben olyan imádságokról van szó, melyeket csak a keleti rítusok egyikében vagy másikában használnak, részben pedig csak a nyugati Egyház bizonyos területein ismerik őket. De éppen részleges elterjedettségük miatt az egyes pátriárkák vagy helyi ordináriusok megerősíthetik a hagyományosan hozzájuk kapcsolt búcsút.

4. Az imádságokon kívül a korábbi Búcsúk Kézikönyvéből – megfelelő változtatásokkal – néhány jelentősebb cselekedetet is megtartottunk.

5. Az alább felsorolandó összes cselekedetekhez búcsú járul. A nem teljes búcsút csak így jelöljük: „részleges búcsú”.

Ha egy cselekedet a különleges körülmények miatt jár teljes búcsúval, e búcsú engedélyezését és a különleges körülményeket minden esetben pontosan meghatározzuk. A búcsúk elnyerésének általános feltételeit azonban a rövidség kedvéért nem ismételjük meg mindenütt.

A teljes búcsú elnyeréséhez ugyanis, miként ezt a 26. pont meghatározza, elengedhetetlen az adott cselekmény végrehajtása, és a három feltétel (szentségi gyónás, áldozás, imádság a pápa szándékára) olyan lelkülettel való teljesítése, amely mentes mindenféle bűnös ragaszkodástól.

6. Ha a cselekedet, amely teljes búcsúval járhat, értelmesen részekre osztható (mint pl. a rózsafüzér tizedekre), és valaki megfelelő ok miatt nem végzi el a teljes cselekedetet, az elvégzett résznek megfelelő részleges búcsút nyerhet.

7. Külön említjük meg az olyan cselekményekhez kapcsolt búcsúkat, melyeknek elvégzésével a hívők az év minden egyes napján teljes búcsút nyernek (fenntartva a 24. pont 1. §-ának rendelkezését, mely szerint naponta teljes búcsú csak egyszer nyerhető):

– az Oltáriszentség imádása legalább fél óráig

– a Szentírás jámbor olvasása legalább fél óráig

– a keresztút jámbor elvégzése

– a rózsafüzér imádkozása templomban vagy nyilvános kápolnában vagy a családban, szerzetesi közösségben vagy jámbor társulatban.

III. rész: Búcsúval ellátott imák és gyakorlatok

1. Adj, Uram, örök nyugodalmat nekik

Adj, Uram, örök nyugodalmat nekik és az örök világosság fényeskedjék nekik. Nyugodjanak békében. Ámen.

*

Elmondásával részleges búcsút lehet nyerni, amely csak a tisztítótűzben szenvedőkért ajánlható fel.

2. A mélységből kiáltok (129. zsoltár)

A mélységből kiáltok, Uram, hozzád, Istenem, figyelj a szómra!

Fordulj felém, és hallgass figyelmesen könyörgésem hangos szavára!

Ha bűneinket, Uram, felrovod, Uram, ki az, aki előtted megállhat?

De nálad mindig kész az irgalom, azért magasztalunk téged.

Uram, én tebenned bízom, és kitartok igéd mellett:

Az Úr minden reményem.

Az őr nem várja úgy a hajnalt, mint ahogy a nép az Urat várja,

mert az Úr maga a jóság: teljes a szabadulás nála.

Választott népét ő menti meg, ő váltja meg minden bűntől.

*

Az a hívő, aki áhítattal elimádkozza, részleges búcsút nyerhet.

3. Az emberiség felajánlása Krisztus Királynak

Édes Jézus, az emberi nem Megváltója, tekints reánk, akik oltárod előtt alázatosan leborulunk. Tieid vagyunk, tieid is akarunk maradni. – Hogy azonban Veled szorosabban egyesülhessünk, íme, ma mindegyikünk készséges szívvel felajánlja magát Szentséges Szívednek. Sokan téged meg sem ismertek, mások parancsaidat megvetették és eltaszítottak maguktól Téged. Könyörülj mindezeken, ó jóságos Jézus, és öleld valamennyit Szentséges Szívedre. Légy Királya, ó Urunk, ne csak híveidnek, akik sohasem pártoltak el Tőled, hanem a tékozló fiúknak is, akik elhagytak. Add, hogy ők is mihamarabb visszatérjenek az atyai házba, hogy nyomorúságban és ínségben el ne vesszenek. Légy Királya azoknak is, akiket a tévedés tart fogva, vagy a szakadás elválasztott, s hívd vissza őket az igazság révpartjára és a hit egységébe, hogy rövidesen egy akol legyen és egy pásztor. Adj, Urunk, Anyaszentegyházadnak biztos és teljes szabadságot, adj minden népnek békét és rendet. Add, hogy az egész földkerekség egy szózattól visszhangozzék: Üdv az Isteni Szívnek, amely által üdvösségünk támadt: dicsértessék és áldassék mindörökké. Ámen.

*

Azok a hívek, akik ezt a felajánló imát áhítattal elimádkozzák, részleges búcsút nyerhetnek. Teljes búcsúban részesülhetnek, ha Krisztus Király ünnepén nyilvánosan végzik.

4. Azért ezt a nagy Szentséget

Azért ezt a nagy szentséget

Leborulva imádjuk;

Teste s Vére a Krisztusnak

Mert itt vagyon, jól tudjuk,

Ha elménkkel meg nem fogjuk,

Hitünkkel megfoghatjuk.

Az Atyának és Fiúnak

Dicséret és tisztesség,

Szentlélekkel egyetemben

Áldás, örök dicsőség.

Háromságban egy Szent Istent

Áldjon minden nemzetség. Ámen.

Mennyei kenyeret adtál nekik.

Amely minden gyönyörűséggel teljes.

Könyörögjünk. Istenünk, te ebben a csodálatos szentségben kínszenvedésed emlékezetét hagytad ránk, add, kérünk tested és véred szent titkát úgy tisztelnünk, hogy megváltásod gyümölcsét szüntelenül élvezzük! Aki élsz és uralkodol az Atyával és Szentlélekkel egységben, Isten, mindörökkön-örökké. Ámen.

*

Az a hívő, aki áhítattal elimádkozza, részleges búcsút nyerhet. Teljes búcsúban részesülhet Nagycsütörtökön és Úrnapján, ha elmondása ünnepélyesen történik.

5. Az Úrangyala

Évközben:

Az Úr angyala köszönté a Boldogságos Szűz Máriát és ő méhébe fogadá a Szentlélektől Szent Fiát.

Üdvözlégy Mária…

Íme az Úrnak szolgáló leánya, legyen nekem a te igéd szerint.

Üdvözlégy Mária…

És az Ige testté lőn és miköztünk lakozék.

Üdvözlégy Mária…

Imádkozzál érettünk Istennek szent Anyja,

Hogy méltók lehessünk Krisztus ígéreteire.

Könyörögjünk. Kérünk téged, Úristen, öntsd lelkünkbe szent kegyelmedet, hogy akik az angyali üzenet által szent Fiadnak, Jézus Krisztusnak, megtestesülését megismertük, az ő kínszenvedése és keresztje által a föltámadás dicsőségébe vitessünk. Ugyanazon a mi Urunk Jézus Krisztus által. Ámen.

Húsvéti időben:

Égi Királynő, örvendezz, alleluja,

mert Jézust méltó voltál hordozni, alleluja!

Föltámadott, amint mondta, alleluja,

Kérleld az Istent értünk, alleluja!

Örülj és örvendezz, Szűz Mária, alleluja,

mert valóban föltámadt az Úr, alleluja.

Könyörögjünk. Istenünk, te egyszülött Fiadnak, Urunk, Jézus Krisztusnak föltámadásával megörvendeztetted a világot. Add, kérünk, hogy az ő szent Anyja közbenjárására eljussunk az örök élet örömébe. Krisztus, a mi Urunk által. Ámen.

*

Az a hívő, aki a fenti imákat a megfelelő időszakban áhítattal elimádkozza, részleges búcsút nyerhet. Dicséretes szokás az említett imák reggel, délben és este való elmondása.

6. Egyházmegyei zsinat

Egy alkalommal teljes búcsúban részesülhetnek azok a hívek, akik az egyházmegyei zsinat idején buzgó lélekkel meglátogatják azt a templomot, amelyben a zsinatot tartják. A templomlátogatáskor egy Miatyánkot és egy Hiszekegyet is el kell imádkozni.

7. Elmélkedés

Az a hívő, aki belső áhítattal elmélkedik, részleges búcsúban részesülhet.

8. Emlékezzél meg

Emlékezzél meg, ó legkegyesebb Szűz Mária, sohasem lehetett hallani, hogy te valakit magára hagytál, aki oltalmadat kérte, segítségedért könyörgött, vagy pártfogásodért esedezett. Én is ilyen bizalomtól lelkesítve sietek hozzád, szüzek Szüze, Anyám; hozzád fordulok és én bűnös, színed előtt sóhajtva állok. Ne vesd meg könyörgésemet, örök Igének Anyja, hanem hallgass rám kegyelmesen és hallgass meg engem. Ámen.

*

Részleges búcsú.

9. Elsőáldozás

Azok a hívek, akik első szentáldozáshoz járulnak, és akik az elsőáldozás szentmiséjében részt vesznek, teljes búcsút nyerhetnek.

10. Első szentmise

Teljes búcsúban részesülhet az a pap, aki első szentmiséjét valamiféle ünnepélyességgel végzi, és a hívek is, akik azon buzgó lélekkel részt vesznek.

11. Engesztelő imádság Jézus Szentséges Szívéhez

Édes Jézus, akinek túláradó szeretetét az emberek iránt, nagy hálátlanul annyi nemtörődéssel, hanyagsággal, megvetéssel viszonozzák, íme, mi oltárod előtt leborulva rendkívüli tisztelettel kárpótlást akarunk nyújtani az emberek bűnös közönyösségéért és a sérelmekért, amelyekkel szerető Szívedet mindenfelől illetik.

Megemlékezünk azonban arról, hogy valamikor mi is ilyen méltatlan magatartást tanúsítottunk. Azért mélységes fájdalomba borulva először is a magunk számára kérjük irgalmadat. Készek vagyunk önkéntes engeszteléssel elégtételt adni nemcsak a saját magunk bűneiért, hanem mások vétkeiért is, akik az üdvösség útjától messze eltévedve hitetlenségükben megátalkodott szívvel, Hozzád, a pásztorhoz és vezérhez szegődni nem akarnak, vagy a keresztségi fogadást lábbal tapodva, a Te törvényed édes igáját lerázták.

Mindezeket a szánandó bűnöket összesen és általában kiengesztelni törekszünk, egyenként pedig jóvátenni akarjuk: az életmód és az öltözködés fényűzését és szemérmetlenségét, a romlottság számtalan tőrvetését az ártatlanok lelkére, az ünnepnapok megszegését, a Te nevedre és szentjeidre szórt szörnyű káromlásokat, a Te földi helytartód és a papi rend gyalázását, magának az isteni szeretet szentségének mellőzését, vagy hajmeresztő szentségtöréssel illetését, végül a nemzetek hivatalos bűneit, amelyek az Általad alapított Egyház jogaival és tanítóhivatalával szembeszállanak.

Ó, vajha saját vérünkkel moshatnók le ezeket a bűnöket.

Most pedig a megsértett isteni méltóság kárpótlására felajánljuk Neked ugyanazt az elégtételt, amelyet Te egykor az Atyának a keresztfán bemutattál, és oltárainkon naponként megújítasz, a Szűz Anyának, minden szenteknek és a jámbor híveknek jóvátételeivel együtt, és szívből megígérjük, hogy a magunk és mások régi bűneit, úgyszintén nagy szereteted semmibevételét ezentúl erős hittel, tiszta erkölccsel, az evangéliumi törvénynek, különösen a szeretet parancsának tökéletes megtartásával, amennyiben rajtunk áll, és a Te kegyelmed megsegít, jóvátesszük; másrészt minden Téged érhető sérelmet erőnk szerint megakadályozunk, és a Te követésedre minél több embert megnyerünk. Fogadd, kérünk, kegyes Jézus, az engesztelő Szűz Anya, Mária közbenjárására ezt az önkéntes engesztelő hódolatunkat, és tarts meg minket hűségesen köteles szolgálatodban mindhalálig a végső állhatatosság nagy kegyelmének erejével, hogy valamennyien eljussunk végül abba a hazába, ahol Te az Atyával és a Szentlélekkel egyetemben élsz és uralkodol, Isten mindörökkön-örökké. Ámen.

*

Az a hívő, aki áhítattal elimádkozza, részleges búcsúban részesülhet. De teljes búcsút nyerhet, ha az engesztelő ima elmondása ünnepélyesen történik Jézus Szíve ünnepén.

12. Haldokláskor

Ha a haldokló hívőnél nincs pap, aki kiszolgáltassa neki a szentségeket és megadja a pápai áldást, amivel teljes búcsú nyerhető, az Egyház a halál órájára tejes búcsút engedélyez az ilyen hívőnek, ha megfelelő lelkiállapotban van, és ha életében szokásszerűen végzett valamilyen imádságot.

Ez ebben az esetben pótolja a teljes búcsúhoz előírt három feltételt.

Dicséretes dolog ilyen alkalommal feszület vagy kereszt használata is.

Ez a teljes búcsú akkor is elnyerhető, ha valaki azon a napon egyszer már részesült teljes búcsúban.

13. Halottaknapi búcsú

Teljes búcsút nyerhet a tisztítótűzben szenvedőkért az a hívő, aki halottak napján valamely templomot vagy nyilvános kápolnát buzgón meglátogat. Aki törvényesen használ félig nyilvános kápolnát, azt is felkeresheti.

A templomlátogatás alkalmával egy Miatyánkot és Hiszekegyet is el kell mondani.

A búcsú elnyerhető vagy az említett napon, vagy az Ordinárius engedélyével az előző vagy a következő vasárnapon vagy Mindenszentek ünnepén.

14. Halotti zsolozsma

Részleges búcsúban részesülhetnek azok a hívek, akik a halotti zsolozsma Laudesét vagy Vesperását buzgó lélekkel elimádkozzák.

15. Havi lelkigyakorlatos nap

Részleges búcsúban részesülhet az a hívő, aki a havi lelkigyakorlaton részt vesz.

16. Hálát adunk neked

Hálát adunk neked, mindenható Isten, minden jótéteményedért. Aki élsz és uralkodol mindörökkön-örökké. Ámen.

*

Részleges búcsú.

17. Hit, remény, szeretet és a tökéletes bánat

Istenem, hiszek tebenned, mert örökké igazmondó vagy.

*

Istenem, remélek tebenned, mert végtelenül hű és irgalmas vagy.

*

Istenem mindennél jobban szeretlek téged, mert végtelenül jó és szeretetreméltó vagy.

*

Istenem, szeretlek téged, és ezért teljes szívemből bánom, hogy bűneimmel megbántottalak. Kérlek, bocsáss meg nekem. Ígérem, hogy ezentúl a jóra törekszem, és a bűnt kerülöm.

*

Részleges búcsú mindegyik után külön is nyerhető. A három isteni erény és a tökéletes bánat felindítása más jóváhagyott formula szerint is végezhető.

18. Hitvallás

Apostoli hitvallás

Hiszek egy Istenben, mindenható Atyában, mennynek és földnek Teremtőjében, és a Jézus Krisztusban, ő egy Fiában, a mi Urunkban; ki fogantaték Szentlélektől, születék Szűz Máriától; kínzaték Poncius Pilátus alatt; megfeszítették, meghala és eltemetteték; szálla alá poklokra, harmadnapon halottaiból föltámada; fölméne a mennyekbe, ott ül a mindenható Atyaistennek jobbja felől; onnan lészen eljövendő ítélni eleveneket és holtakat.

Hiszek a Szentlélekben; egy katolikus, keresztény Anyaszentegyházat; szenteknek egyességét, bűnöknek bocsánatát; testnek föltámadását, és az örök életet. Ámen.

Nicea – Konstantinápolyi hitvallás

Hiszek az egy Istenben,

mindenható Atyában,

mennynek és földnek,

minden láthatónak

és láthatatlannak Teremtőjében.

Hiszek az egy Úrban: Jézus Krisztusban,

Isten egyszülött Fiában,

Aki az Atyától született az idő kezdete előtt.

Isten az Istentől,

Világosság a Világosságtól,

valóságos Isten a valóságos Istentől.

Született, de nem teremtmény:

az Atyával egylényegű,

és minden általa lett.

Értünk emberekért,

a mi üdvösségünkért

leszállott a mennyből.

Megtestesült a Szentlélek erejéből

Szűz Máriától,

és emberré lett.

Poncius Pilátus alatt

értünk keresztre feszítették,

kínhalált szenvedett és eltemették.

Harmadnapra föltámadott

az Írások szerint,

fölment a mennybe,

ott ül az Atyának jobbján,

de újra eljön dicsőségben,

ítélni élőket és holtakat,

és országának nem lesz vége.

Hiszek a Szentlélekben,

Urunkban és éltetőnkben,

aki az Atyától és a Fiútól származik.

Akit éppúgy imádunk és dicsőítünk,

mint az Atyát és a Fiút.

Ő szólt a próféták szavával.

Hiszek az egy,

szent,

katolikus és apostoli Anyaszentegyházban,

vallom az egy keresztséget

a bűnök bocsánatára,

várom a holtak feltámadását

és az eljövendő örök életet. Ámen.

*

Részleges búcsúban részesülhetnek azok a hívek, akik valamelyik fenti hitvallást áhítattal elimádkozzák.

19. Hódolat a szent Kereszt előtt

Teljes búcsút nyerhetnek azok a hívek, akik nagypénteken részt vesznek a szent Kereszt imádásában és azt az ünnepélyes liturgikus szertartás közben megcsókolják.

20. Hozzád menekülünk

Hozzád menekülünk szorongattatásainkban, Szent József, és miután már könyörögtünk legszentebb jegyesed segítségéért, a te oltalmadat is bizalommal kérjük. Arra a szeretetre, amely Isten szeplőtelen Szűz Anyjához fűzött és arra az atyai érzületre, amellyel a gyermek Jézust gondoztad, könyörögve kérünk: tekints le kegyesen az örökségre, amelyet Jézus Krisztus saját vérén szerzett, és istápolj bennünket erőddel és segítségeddel szükségeinkben.

Oltalmazd Jézus Krisztus választott nemzedékét, te, a szent család leggondosabb őrzője! Tartsd távol tőlünk, ó legszeretőbb atya, a tévelygés és romlottság mételyét; védelmezz az égből, legerősebb támaszunk a harcban, amelyet a sötétség hatalma ellen harcolunk; és amiként kiragadtad egykor a kisded Jézust a legnagyobb életveszélyből, úgy védjed meg most is Isten szent Egyházát az ellenséges cselvetésektől és minden bajtól. Végy állandóan pártfogásodba mindnyájunkat, hogy a te példád és gyámolításod által támogatva szentül élhessünk, jámbor véget érhessünk, és a mennyben örök boldogságot nyerhessünk. Ámen.

*

Részleges búcsú.

21. Imádkozzunk pápánkért

Imádkozzunk N. pápánkért!

Tartsa meg és éltesse őt az Úr, tegye boldoggá itt a földön, és ne adja őt ellenségei kezére!

*

Részleges búcsú.

22. Íme, jóságos Jézusom

Íme, jóságos Jézusom, térdre borulok szent színed előtt, és lelkem egész buzgóságával kérlek: öntsd szívembe a hit, a remény és a szeretet élő érzelmeit, a bűneim felett érzett igaz bánatot és bűneim jóvátételére az elszánt, erős akaratot. Megilletődött lélekkel és együttérző szívvel elmélkedem öt szent sebedről, szemem előtt tartva, amit Dávid próféta már előre megmondott rólad, jóságos Jézusom: „Átlyuggatták kezemet és lábamat, megszámlálták minden csontomat”.

*

Az a hívő, aki a fenti imát szentáldozás után feszület előtt buzgó lélekkel elimádkozza, teljes búcsút nyerhet a nagyböjt és a szenvedés idejének bármely péntekjén. Az év többi napján csak részleges búcsúban részesülhet.

23. Isten angyala

Isten angyala, őrangyalom, világosíts meg, őrizz, irányíts és kormányozz engem, akit reád bízott az isteni jóság. Ámen.

*

Részleges búcsú.

24. Itt vagyunk, Szentlélek Úristen

Itt vagyunk, Szentlélek Úristen, jelen vagyunk mi bűnösök, akik a te nevedben rendkívüli alkalommal összejöttünk.

Jöjj hozzánk, légy velünk, és töltsd el szívünket. Taníts meg minket arra, hogy mit tegyünk, merre menjünk; mutasd meg nekünk, mit kell megvalósítanunk, hogy segítségeddel mindenben a Te tetszésedre lehessünk.

Te légy határozataink egyedüli szerzője és létrehozója; Te, akinek az Atyaistennel és Fiával együtt egyedül van dicsőséges neved.

Te, aki a teljes igazságot szereted, ne engedd, hogy az igazságot meghamisítsuk. A tudatlanság ne vigyen minket tévedésbe, se a hízelgés el ne térítsen, se hivatal vagy szerep vállalása tévútra ne vigyen.

Inkább kapcsolj minket magadhoz hathatós kegyelmeddel, hogy benned egyek legyünk, és semmiben se térjünk el az igazságtól. Minthogy a te nevedben jöttünk össze, így mindenben a jóságtól vezérelve kell gyakorolnunk az igazságot, hogy a mi véleményünk most se térjen el tőled semmiben, és majd egykoron a jól végzett munkáért örök jutalomban részesülhessünk. Ámen.

*

Ezzel az imával, amelyet közös ügyek megtárgyalása előtt szoktak elmondani, részleges búcsú nyerhető.

25. Jöjj el, Szentlélek Úristen

Jöjj el, Szentlélek Úristen, töltsd be híveid szívét, és szereteted tüzét gyullaszd föl bennünk!

*

Részleges búcsú.

26. Katakomba látogatása

Azok a hívek, akik a régi keresztények temetkezési helyét, az úgynevezett katakombát, meglátogatják, részleges búcsúban részesülhetnek.

27. Kegytárgyak használata

Az a hívő, aki bármely pap által szabályosan megáldott kegytárgyat (feszület, kereszt, rózsafüzér, skapuláré, érem) vallásos lelkülettel használ, részleges búcsút nyerhet.

Ha a megáldást a pápa vagy valamelyik püspök végzi, a fenti kegytárgyak jó szándékú használatával teljes búcsút is lehet nyerni Szent Péter és Szent Pál ünnepén. Ebben az esetben el kell mondani a hitvallást is valamelyik törvényes forma szerint.

A búcsú elnyeréséhez nem elegendő a kegytárgy egyszerű birtoklása, hanem szükséges vallásos lelkülettel való használása is.

Búcsú, csak a felsorolt ötféle kegytárggyal nyerhető. (Mura: Breve Commentarium 61. lap)

A pap a kegytárgy szabályos megáldásához előírt formulát használ, ha kéznél van. Egyébként elég, ha csak keresztet vet a tárgyra. Dicséretes dolog, ha közben mondja a szavakat: Az Atya, a Fiú és a Szentlélek nevében. – A gyakorlatban formulát kell használni a skapuláré nyilvános megáldásához, egyéb esetben elég a keresztvetés.

28. Keresztény tanítás

Az a hívő, aki a keresztény tant tanítja és az, aki tanulja, részleges búcsúban részesülhet.

29. Keresztségi fogadás megújítása

A hívek, akik a keresztségi fogadást valamilyen használatos forma szerint megújítják, részleges búcsút nyerhetnek. Ha ezt húsvét vigíliájának szertartása keretében teszik, vagy saját keresztségük évfordulóján, teljes búcsúban részesülhetnek.

Példa a keresztségi fogadás megújítására:

Úristen, aki a szent keresztségben gyermekeddé fogadtál, megszentelő kegyelemmel ékesítetted fel lelkemet, segíts, hogy egész életemben igazán és teljes szívemből ellene mondjak a sátánnak, és élő hittel ragaszkodjak Hozzád. Most megújítva a keresztségi fogadásomat szent elhatározással mondom:

Ellene mondok az ördögnek, minden cselekedetének és pompájának.

Hiszek egy Istenben, mindenható Atyában, mennynek és földnek Teremtőjében.

Hiszek Jézus Krisztusban, ő egy Fiában, a mi Urunkban, aki e világra született, és kínhalált szenvedett.

Hiszek a Szentlélekben; egy katolikus, keresztény Anyaszentegyházat; szenteknek egyességét, bűnöknek bocsánatát; testnek föltámadását, és az örök életet. Ámen.

30. Keresztúti ájtatosság

Azok a hívek, akik keresztúti ájtatosságot végeznek, teljes búcsút nyerhetnek.

A keresztúti ájtatossággal felelevenedik azoknak a fájdalmaknak emléke, amelyeket az isteni Megváltó szenvedett útközben Pilátus udvarától, ahol halálra ítélték, a Kálvária hegyéig, ahol üdvösségünkért meghalt a kereszten.

A teljes búcsú elnyeréséhez szükséges:

1. A keresztúti ájtatosságot szabályosan felállított keresztút állomásai előtt kell végezni.

2. Általánosabb szokás szerint a keresztúti ájtatosság végzésekor 14 olvasmányt szoktak felolvasni, mindegyikhez szóbeli könyörgést csatolva. – Az ájtatosság végzéséhez azonban elegendő az Úr Jézus szenvedéséről és haláláról való áhítatos elmélkedés. Nem szükséges minden állomás titkáról külön elmélkedni.

3. A keresztutat járni kell, egyik állomástól a másikig.

A keresztúti ájtatosság közös végzésénél, ha az összes jelenlevők járása nem lehetséges zavar nélkül, elegendő, ha legalább az ájtatosság vezetője járja a keresztutat, és a többiek a helyükön maradnak.

4. Az akadályozottak ugyanazt a búcsút elnyerhetik, ha az Úr Jézus szenvedéséről és haláláról legalább fél órán át olvasnak és elmélkednek.

31. Keresztvetés

Részleges búcsúban részesülhetnek azok a hívek, akik áhítattal keresztet vetnek, miközben mondják: Az Atya, a Fiú és a Szentlélek nevében. Ámen.

32. Kérünk Istenünk

Kérünk, Istenünk, cselekedeteinket előzd meg sugallatoddal, és kísérd segítségeddel, hogy minden imánkat és munkánkat mindig veled kezdjük, és amit elkezdtünk, segítségeddel be is fejezzük. Krisztus, a mi Urunk által. Ámen.

*

Részleges búcsú.

33. Kérünk, Urunk, látogasd meg

Kérünk, Urunk, látogasd meg ezt a hajlékot, és az ellenség minden cselekvését messze űzd el tőle! Szent angyalaid lakjanak benne, akik minket békében őrizzenek; és áldásod legyen rajtunk mindig. Krisztus, a mi Urunk által. Ámen.

*

Részleges búcsú.

34. Kis zsolozsmák

Az Úr Jézus szenvedéséről, Jézus Szentséges Szívéről, Szűz Máriáról, a Szeplőtelen Fogantatásról és Szent Józsefről szóló kis zsolozsmák bármelyikének elimádkozásával részleges búcsút nyerhetünk.

35. Könyörülj rajtam, Istenem (50. zsoltár)

Könyörülj rajtam, Istenem

szerető jóságod szerint,

és minthogy mérhetetlen a te irgalmad,

gonoszságomat töröld le rólam!

Mosd le bűnömet teljesen,

és vétkemtől tisztíts meg engem!

Gonoszságomat belátom,

bűnöm előttem lebeg szüntelen.

Egyedül csak ellened vétkeztem,

ami színed előtt gonosz, olyat tettem.

Így mutatod meg, hogy szavad teljes igazság,

és feddhetetlen vagy, amikor ítélsz.

Íme, én bűnben születtem,

anyám már vétekben fogant.

Te pedig a szívben élő hűséget kedveled,

és kinyilatkoztattad nekem bölcsességed titkait.

Hints meg izsóppal, és tiszta leszek,

moss meg, és fehérebb leszek, mint a hó!

Add, hogy vidámságot és örömet halljak,

hadd örvendezzenek megtört csontjaim!

Fordítsd el bűneimtől arcodat,

és minden gonoszságomat töröld el!

Tiszta szívet teremts bennem, Istenem,

új és erős lelket önts belém!

Ne taszíts el színed elől,

és szent lelkedet ne vond meg tőlem!

Add meg újra az üdvösség örömét,

a készséges lelkületet erősítsd bennem!

A vétkeseknek megmutatom utadat,

és a bűnösök hozzád térnek.

Ments meg a vérontástól, Isten, szabadító Istenem,

igazságosságodat ujjongva hirdeti nyelvem.

Nyisd meg, Uram, ajkamat

hogy dicséretedet hirdesse szavam!

Hiszen te a véres áldozatot nem kedveled,

égőáldozataimra rá sem nézel.

Isten előtt kedves áldozat a megtört lélek,

te nem veted meg a töredelmes és alázatos szívet.

Jóságodban, Uram, tegyél jót Sionnal,

építsd fel újra Jeruzsálem falait!

Akkor majd neked tetsző áldozatot hoznak eléd,

és oltárodon fiatal tulkokat áldoznak.

*

Az a hívő, aki bűnbánó lélekkel elimádkozza, részleges búcsúban részesülhet.

36. Krisztus lelke

Krisztus lelke, szentelj meg engem.

Krisztus teste, üdvözíts engem.

Krisztus vére, ihless meg engem.

Krisztus oldalából folyó víz, tisztíts meg engem.

Krisztus szenvedése, erősíts engem.

Ó édes Jézus, hallgass meg engem.

Szent sebeidbe rejts el engem.

Ne engedd, hogy elszakadjak tőled.

A gonosz ellenségtől oltalmazz engem.

Halálom óráján hívj el engem.

És juttass el magadhoz engem,

Hogy szentjeiddel dicsérjelek téged,

Mindörökkön-örökké. Ámen.

*

Részleges búcsú.

37. Lelki áldozás

A lelki áldozásnak bármely jámbor formula szerint való végzésével részleges búcsú nyerhető.

Példa a lelki áldozásra:

Jézusom, Istenem, hiszem, hogy irántam való szeretetből szenvedtél és meghaltál a keresztfán. Hiszem, hogy az Oltáriszentségben jelen vagy, mert te mondtad, aki örökké igazmondó vagy. Jézusom, Istenem, mindennél jobban szeretlek. Teljes szívemből és minden erőmből szeretlek, mert végtelenül jó és szeretetreméltó vagy. Irántad való szeretetből szánom és bánom, hogy megbántottalak. De többé nem vétkezem, inkább meg akarok halni, mint vétkezni. Utánad vágyódik a lelkem. Jöjj, Jézusom, jöjj szívembe, és maradj velem. Átkarollak, mintha valóban bennem volnál. Örök hála jóságodért. Ámen.

38. Lelkigyakorlat

Teljes búcsúban részesülhetnek azok a hívek, akik részt vesznek legalább teljes háromnapos lelkigyakorlaton.

39. Litániák

Az alábbi hat litánia bármelyikének elimádkozásával részleges búcsú nyerhető.

Jézus Szent Nevének litániája

Uram, irgalmazz,

Uram, irgalmazz!

Krisztus, kegyelmezz,

Krisztus, kegyelmezz!

Uram, irgalmazz,

Uram, irgalmazz!

Jézus, hallgass minket,

Jézus, hallgass minket!

Jézus, hallgass meg minket,

Jézus hallgass meg minket!

Mennyei Atyaisten,

Irgalmazz nekünk!

Megváltó Fiúisten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

Jézus, az élő Isten Fia,

Irgalmazz nekünk!

Jézus, az Atyának fényessége,

Irgalmazz nekünk!

Jézus, az örök világosság fényessége,

Irgalmazz nekünk!

Jézus, a dicsőség királya,

Irgalmazz nekünk!

Jézus, az igazságosság napja,

Irgalmazz nekünk!

Jézus, a Boldogságos Szűz Máriának Fia,

Irgalmazz nekünk!

Szeretetre méltó Jézus,

Irgalmazz nekünk!

Csodálatos Jézus,

Irgalmazz nekünk!

Jézus, erős Isten,

Irgalmazz nekünk!

Jézus, a jövő élet Atyja,

Irgalmazz nekünk!

Jézus, a nagy tanács Angyala,

Irgalmazz nekünk!

Leghatalmasabb Jézus,

Irgalmazz nekünk!

Legtürelmesebb Jézus,

Irgalmazz nekünk!

Legengedelmesebb Jézus,

Irgalmazz nekünk!

Szelíd és alázatos szívű Jézus,

Irgalmazz nekünk!

Jézus, a szüzesség kedvelője,

Irgalmazz nekünk!

Jézus, szerető barátunk,

Irgalmazz nekünk!

Jézus, a béke Istene,

Irgalmazz nekünk!

Jézus, az élet szerzője,

Irgalmazz nekünk!

Jézus, az erények példaképe,

Irgalmazz nekünk!

Jézus, a lelkek buzgó keresője,

Irgalmazz nekünk!

Jézus, a mi Istenünk,

Irgalmazz nekünk!

Jézus, a mi menedékünk,

Irgalmazz nekünk!

Jézus, a szegények atyja,

Irgalmazz nekünk!

Jézus, a hívek kincse,

Irgalmazz nekünk!

Jézus, jó pásztor,

Irgalmazz nekünk!

Jézus, igaz világosság,

Irgalmazz nekünk!

Jézus, örök bölcsesség,

Irgalmazz nekünk!

Jézus, végtelen jóság,

Irgalmazz nekünk!

Jézus, utunk és életünk,

Irgalmazz nekünk!

Jézus, az angyalok öröme,

Irgalmazz nekünk!

Jézus a pátriárkák királya,

Irgalmazz nekünk!

Jézus, az apostolok mestere,

Irgalmazz nekünk!

Jézus, az evangélisták tanítója,

Irgalmazz nekünk!

Jézus, a vértanúk erőssége,

Irgalmazz nekünk!

Jézus, a hitvallók világossága,

Irgalmazz nekünk!

Jézus, a szüzek tisztasága,

Irgalmazz nekünk!

Jézus, minden szentek koronája,

Irgalmazz nekünk!

Légy irgalmas,

Kegyelmezz nekünk Jézus!

Légy irgalmas,

Hallgass meg minket Jézus!

Minden gonosztól,

Ments meg minket Jézus!

Minden bűntől,

Ments meg minket Jézus!

A te haragodtól,

Ments meg minket Jézus!

Az ördög cselvetéseitől,

Ments meg minket Jézus!

A tisztátalan lélektől,

Ments meg minket Jézus!

Az örök haláltól,

Ments meg minket Jézus!

Sugallataid elhanyagolásától,

Ments meg minket Jézus!

Megtestesülésed titka által,

Ments meg minket Jézus!

Születésed által,

Ments meg minket Jézus!

Gyermekséged által,

Ments meg minket Jézus!

Isteni életed által,

Ments meg minket Jézus!

Fáradalmaid által,

Ments meg minket Jézus!

Haláltusád és szenvedésed által,

Ments meg minket Jézus!

Kereszted és elhagyatottságod által,

Ments meg minket Jézus!

Ellankadásod által,

Ments meg minket Jézus!

Halálod és temetésed által,

Ments meg minket Jézus!

Föltámadásod által,

Ments meg minket Jézus!

Mennybemeneteled által,

Ments meg minket Jézus!

A legméltóságosabb Oltáriszentség szerzése által,

Ments meg minket Jézus!

Örömeid által,

Ments meg minket Jézus!

Dicsőséged által,

Ments meg minket Jézus!

Isten Báránya, Te elveszed a világ bűneit,

Kegyelmezz nekünk, Jézus!

Isten Báránya, Te elveszed a világ bűneit,

Hallgass meg minket, Jézus!

Isten Báránya, Te elveszed a világ bűneit,

Irgalmazz nekünk, Jézus!

Jézus, hallgass minket,

Jézus hallgass minket!

Jézus hallgass meg minket,

Jézus, hallgass meg minket!

Könyörögjünk: Urunk, Jézus Krisztus, te azt mondottad: „kérjetek és kaptok, keressetek és találtok, zörgessetek, és ajtót nyitnak nektek”. Add nekünk isteni szereteted érzelmét, hogy téged teljes szívvel, szóval és tettel szeressünk és dicséreteddel soha föl ne hagyjunk.

Adj nekünk, Urunk, szent Neved iránt félelmet és örök szeretetet; mert gondviselésedtől soha nem fosztod meg azokat, akiket szereteted állhatatosságára tanítasz.

Úr Isten, aki szent Fiadnak, Jézus Krisztusnak dicsőséges szent Nevét híveid előtt kedvessé és kellemessé, a gonosz lelkek előtt pedig félelmessé és rettegetté tetted, kérünk, add kegyelmedet, hogy mindnyájan, akik szent Nevedet ezen a földön ájtatosan tiszteljük, a földi életben érezzük szent vigasztalásod édességét, a jövendő életben pedig nyerjünk örökké tartó örömet és boldogságot. Ugyanazon a mi Urunk Jézus Krisztus által. Ámen.

*

Részleges búcsú

Litánia Jézus Szentséges Szívéről

Uram, irgalmazz nekünk,

Uram, irgalmazz nekünk!

Krisztus, kegyelmezz nekünk,

Krisztus, kegyelmezz nekünk!

Uram, irgalmazz nekünk,

Uram, irgalmazz nekünk!

Krisztus, hallgass minket,

Krisztus, hallgass minket!

Krisztus, hallgass meg minket,

Krisztus, hallgass meg minket!

Mennyei Atyaisten,

Irgalmazz nekünk!

Megváltó Fiúisten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

Jézus Szíve, az örök Atyának Szíve,

Irgalmazz nekünk!

Jézus Szíve, a Szűz Anya méhében a Szentlélektől alkotott Szív,

Irgalmazz nekünk!

Jézus Szíve, az Isten Igéjével lényegileg egyesített Szív,

Irgalmazz nekünk!

Jézus Szíve, végtelen fölségű Szív,

Irgalmazz nekünk!

Jézus Szíve, Isten szent temploma,

Irgalmazz nekünk!

Jézus Szíve, a Magasságbelinek szent szekrénye,

Irgalmazz nekünk!

Jézus Szíve, az Isten háza és a mennyország kapuja,

Irgalmazz nekünk!

Jézus Szíve, a szeretet lángoló tűzhelye,

Irgalmazz nekünk!

Jézus Szíve, az igazságosság és a szeretet tárháza,

Irgalmazz nekünk!

Jézus Szíve, jósággal és szeretettel teljes Szív,

Irgalmazz nekünk!

Jézus Szíve, minden erénynek mélysége,

Irgalmazz nekünk!

Jézus Szíve, minden dicséretre legméltóbb Szív,

Irgalmazz nekünk!

Jézus Szíve, minden szív királya és középpontja,

Irgalmazz nekünk!

Jézus Szíve, amelyben a bölcsesség és tudomány összes kincsei megvannak,

Irgalmazz nekünk!

Jézus Szíve, amelyben az Istenség egész teljessége lakozik,

Irgalmazz nekünk!

Jézus Szíve, amelyben a mennyei Atyának kedve telt,

Irgalmazz nekünk!

Jézus Szíve, amelynek teljességéből mindnyájan merítettünk,

Irgalmazz nekünk!

Jézus Szíve, aki után ősatyáink kívánkoztak,

Irgalmazz nekünk!

Jézus Szíve, béketűrő és nagy irgalmasságú Szív,

Irgalmazz nekünk!

Jézus Szíve, dúsgazdag mindazok iránt, akik Hozzád folyamodnak,

Irgalmazz nekünk!

Jézus Szíve, az élet és a szentség forrása,

Irgalmazz nekünk!

Jézus Szíve, vétkeinkért engesztelő áldozat,

Irgalmazz nekünk!

Jézus Szíve, gyalázásokkal tetézett Szív,

Irgalmazz nekünk!

Jézus Szíve, gonoszságainkért megtört Szív,

Irgalmazz nekünk!

Jézus Szíve, mindhalálig engedelmes Szív,

Irgalmazz nekünk!

Jézus Szíve, lándzsával átdöfött Szív,

Irgalmazz nekünk!

Jézus Szíve, minden vigasztalás kútfeje,

Irgalmazz nekünk!

Jézus Szíve, életünk és föltámadásunk,

Irgalmazz nekünk!

Jézus Szíve, békességünk és engesztelésünk,

Irgalmazz nekünk!

Jézus Szíve, a bűnösök áldozatja,

Irgalmazz nekünk!

Jézus Szíve, a benned reménylők üdvössége,

Irgalmazz nekünk!

Jézus Szíve, a haldoklók reménysége,

Irgalmazz nekünk!

Jézus Szíve, minden szentek gyönyörűsége,

Irgalmazz nekünk!

Isten Báránya, Te elveszed a világ bűneit,

Kegyelmezz nekünk!

Isten Báránya, Te elveszed a világ bűneit,

Hallgass meg minket!

Isten Báránya, Te elveszed a világ bűneit!

Irgalmazz nekünk!

Szelíd és alázatos Szívű Jézus,

Alakítsd szívünket a Te Szíved szerint.

Könyörögjünk: Mindenható örök Isten! Tekints szeretett Fiad Szívére és arra a dicséretre és elégtételre, amelyet a bűnösök nevében irántad lerótt. Adj megengesztelődve bocsánatot azoknak, akik irgalmasságodért esdekelnek, ugyanazon szent Fiad, Jézus Krisztus nevében. Aki él és uralkodik mindörökkön-örökké. Ámen.

*

Részleges búcsú.

Jézus Drágalátos Vérének litániája

Uram, irgalmazz nekünk.

Uram, irgalmazz nekünk!

Krisztus, kegyelmezz nekünk.

Krisztus, kegyelmezz nekünk!

Uram, irgalmazz nekünk.

Uram, irgalmazz nekünk!

Krisztus, hallgass miket!

Krisztus, hallgass minket!

Krisztus, hallgass meg minket.

Krisztus, hallgass meg minket!

Mennyei Atyaisten,

Irgalmazz nekünk!

Megváltó Fiúisten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

Krisztus Vére, az örök Atya egyszülött Fiának Vére,

Üdvözíts minket!

Krisztus Vére, az Isten megtestesült Igéjének Vére,

Üdvözíts minket!

Krisztus Vére, az új és örök Szövetség Vére,

Üdvözíts minket!

Krisztus Vére, a haláltusában a földre hullott Vér,

Üdvözíts minket!

Krisztus Vére, a megostorozáskor kiserkent Vér,

Üdvözíts minket!

Krisztus Vére, a töviskoronától kicsordult Vér,

Üdvözíts minket!

Krisztus Vére, a keresztfán kiontott Vér,

Üdvözíts minket!

Krisztus Vére, üdvösségünk váltságdíja,

Üdvözíts minket!

Krisztus Vére, amely nélkül nincs bűnbocsánat,

Üdvözíts minket!

Krisztus Vére, az Oltáriszentségben a lelkek itala, és megtisztulása,

Üdvözíts minket!

Krisztus Vére, az irgalmasság folyama,

Üdvözíts minket!

Krisztus Vére, a gonosz lelkek legyőzője,

Üdvözíts minket!

Krisztus Vére, a vértanúk erőssége,

Üdvözíts minket!

Krisztus Vére, a hitvallók szilárdsága,

Üdvözíts minket!

Krisztus Vére, szüzeket termelő Vér,

Üdvözíts minket!

Krisztus Vére, a veszélyben forgók támasza,

Üdvözíts minket!

Krisztus Vére, a szenvedők enyhülése,

Üdvözíts minket!

Krisztus Vére, a sírásban vigasztalásunk,

Üdvözíts minket!

Krisztus Vére, a bűnbánók reménysége,

Üdvözíts minket!

Krisztus Vére, a haldoklók megnyugvása,

Üdvözíts minket!

Krisztus Vére, a szívek békéje és gyönyörűsége,

Üdvözíts minket!

Krisztus Vére, az örök élet záloga,

Üdvözíts minket!

Krisztus Vére, a tisztítóhelyen szenvedő lelkek szabadítója,

Üdvözíts minket!

Krisztus Vére, minden dicsőségre és magasztalásra legméltóbb Vér,

Üdvözíts minket!

Isten Báránya, Te elveszed a világ bűneit,

Kegyelmezz nekünk, Uram!

Isten Báránya, Te elveszed a világ bűneit,

Hallgass meg minket, Uram!

Isten Báránya, Te elveszed a világ bűneit,

Irgalmazz nekünk!

Megváltottál minket, Uram, szentséges Véreddel,

És Istenünk országává tettél bennünket.

Könyörögjünk: Mindenható örök Isten, aki egyszülött Fiadat a világ Megváltójává rendelted, és Vére által megengesztelődni akartál, engedd, kérünk, üdvösségünk árát úgy tisztelnünk és annak erejével az élet bajaiban úgy nyernünk oltalmat a földön, hogy örökké tartó gyümölcseinek örvendhessünk az égben. Krisztus, a mi Urunk által. Ámen.

*

Részleges búcsú

Szűz Mária litániája

Uram, irgalmazz,

Uram, irgalmazz!

Krisztus, kegyelmezz,

Krisztus, kegyelmezz!

Uram, irgalmazz,

Uram, irgalmazz!

Krisztus, hallgass minket,

Krisztus, hallgass minket!

Krisztus, hallgass meg minket,

Krisztus, hallgass meg minket!

Mennyei Atyaisten,

Irgalmazz nekünk!

Megváltó Fiúisten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

Szentséges Szűz Mária,

Könyörögj érettünk!

Istennek szent Anyja,

Könyörögj érettünk!

Szüzeknek szent Szüze,

Könyörögj érettünk!

Krisztusnak szent Anyja,

Könyörögj érettünk!

Az Egyház Anyja,

Könyörögj érettünk!

Isteni kegyelem Anyja,

Könyörögj érettünk!

Tisztaságos Anya,

Könyörögj érettünk!

Szeplőtelen Szűzanya,

Könyörögj érettünk!

Sérelem nélkül való Anya,

Könyörögj érettünk!

Szűz virág szent Anya,

Könyörögj érettünk!

Szeretetreméltó Anya,

Könyörögj érettünk!

Csodálatos Anya,

Könyörögj érettünk!

Jótanács Anyja,

Könyörögj érettünk!

Teremtőnk Anyja,

Könyörögj érettünk!

Üdvözítőnk Anyja,

Könyörögj érettünk!

Nagy okosságú Szűz,

Könyörögj érettünk!

Tisztelendő Szűz,

Könyörögj érettünk!

Dicsérendő Szűz,

Könyörögj érettünk!

Nagyhatalmú Szűz,

Könyörögj érettünk!

Irgalmas Szűz,

Könyörögj érettünk!

Hűséges Szűz,

Könyörögj érettünk!

Igazság tükre,

Könyörögj érettünk!

Bölcsesség széke,

Könyörögj érettünk!

Örömünk oka,

Könyörögj érettünk!

Lelki edény,

Könyörögj érettünk!

Tiszteletes edény,

Könyörögj érettünk!

Ájtatosság jeles edénye,

Könyörögj érettünk!

Titkos értelmű rózsa,

Könyörögj érettünk!

Dávid király tornya,

Könyörögj érettünk!

Elefántcsont torony,

Könyörögj érettünk!

Mária aranyház,

Könyörögj érettünk!

Frigynek szent szekrénye,

Könyörögj érettünk!

Mennyország ajtaja,

Könyörögj érettünk!

Hajnali csillag,

Könyörögj érettünk!

Betegek gyógyítója,

Könyörögj érettünk!

Bűnösök menedéke,

Könyörögj érettünk!

Szomorúak vigasztalója,

Könyörögj érettünk!

Keresztények segítsége,

Könyörögj érettünk!

Angyalok királynője,

Könyörögj érettünk!

Pátriárkák királynője,

Könyörögj érettünk!

Próféták királynője,

Könyörögj érettünk!

Apostolok királynője,

Könyörögj érettünk!

Vértanúk királynője,

Könyörögj érettünk!

Hitvallók királynője,

Könyörögj érettünk!

Szüzek királynője,

Könyörögj érettünk!

Minden szentek királynője,

Könyörögj érettünk!

Áteredő bűn nélkül fogantatott királynő,

Könyörögj érettünk!

Mennybe fölvett királynő,

Könyörögj érettünk!

Rózsafüzér királynője,

Könyörögj érettünk!

Béke királynője,

Könyörögj érettünk!

Magyarok Nagyasszonya,

Könyörögj érettünk!

Isten Báránya, Te elveszed a világ bűneit,

Kegyelmezz nekünk!

Isten Báránya, Te elveszed a világ bűneit,

Hallgass meg minket!

Isten Báránya, Te elveszed a világ bűneit,

Irgalmazz nekünk!

V. Imádkozzál érettünk Istennek szent Anyja,

F. Hogy méltók lehessünk Krisztus ígéreteire.

Könyörögjünk: Add, Uram, hogy mi, a te szolgáid folytonos lelki és testi jólétnek örvendhessünk és a boldogságos, mindenkor Szűz Máriának dicsőséges közbenjárása által, a jelen szomorúságtól megszabaduljunk, és örökké tartó örömet élvezzünk. Krisztus a mi Urunk által. Ámen.

*

Részleges búcsú.

Szent József litániája

Uram, irgalmazz nekünk,

Uram, irgalmazz nekünk!

Krisztus, kegyelmezz nekünk,

Krisztus kegyelmezz nekünk!

Uram, irgalmazz nekünk,

Uram, irgalmazz nekünk!

Krisztus hallgass minket,

Krisztus, hallgass minket!

Krisztus hallgass meg minket,

Krisztus hallgass meg minket!

Mennyei Atyaisten,

Irgalmazz nekünk!

Megváltó Fiúisten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

Szentséges Szűz Mária,

Könyörögj érettünk!

Szent József,

Könyörögj érettünk!

Dávid nemes sarja,

Könyörögj érettünk!

Pátriárkák fénye,

Könyörögj érettünk!

Isten Anyjának jegyese,

Könyörögj érettünk!

A Szent Szűz tisztaságos őre,

Könyörögj érettünk!

Isten Fiának nevelő atyja,

Könyörögj érettünk!

Krisztus gondviselő oltalmazója,

Könyörögj érettünk!

A szent család feje,

Könyörögj érettünk!

Igazságos József,

Könyörögj érettünk!

Tisztaságos József,

Könyörögj érettünk!

Nagyokosságú József,

Könyörögj érettünk!

Erőslelkű József,

Könyörögj érettünk!

Engedelmes József,

Könyörögj érettünk!

Hűséges József,

Könyörögj érettünk!

Béketűrés példaképe,

Könyörögj érettünk!

Szegénység kedvelője,

Könyörögj érettünk!

Munkások példaképe,

Könyörögj érettünk!

A házasélet dísze,

Könyörögj érettünk!

Szüzek őre,

Könyörögj érettünk!

Családok támasza,

Könyörögj érettünk!

Ínségesek vigasztalója,

Könyörögj érettünk!

Betegek reménye,

Könyörögj érettünk!

Haldoklók pártfogója,

Könyörögj érettünk!

Gonosz szellemek réme,

Könyörögj érettünk!

Az Anyaszentegyház védőszentje,

Könyörögj érettünk!

Isten Báránya, Te elveszed a világ bűneit,

Kegyelmezz nekünk!

Isten Báránya, Te elveszed a világ bűneit,

Hallgass meg minket!

Isten Báránya, Te elveszed a világ bűneit,

Irgalmazz nekünk!

V. Háza urává tette őt,

F. És egész országának vezérévé.

Könyörögjünk: Úristen, aki Szent Józsefet mérhetetlen gondviseléseddel Szent Anyád jegyesének választottad. Add, hogy közbenjárónk legyen a mennyben akit e földön pártfogónknak tisztelünk. Aki élsz és uralkodol mindörökkön-örökké. Ámen.

*

Részleges búcsú.

Mindenszentek litániája

(Az A és B betűvel jelzett részek közül csak az egyiket kell mondani.)

I. KÖNYÖRGÉS ISTENHEZ

vagy A:

Uram, irgalmazz!

Uram, irgalmazz!

Krisztus kegyelmezz!

Krisztus kegyelmezz!

Uram, irgalmazz!

Uram, irgalmazz!

vagy B:

Mennyei Atyaisten,

Irgalmazz nekünk!

Megváltó Fiúisten,

Irgalmazz nekünk!

Szentlélek Úristen,

Irgalmazz nekünk!

Szentháromság egy Isten,

Irgalmazz nekünk!

II. SZENTEK SEGÍTSÉGÜL HÍVÁSA

Szentséges Szűz Mária,

Könyörögj érettünk!

Istennek szent Anyja,

Könyörögj érettünk!

Szüzeknek szent Szüze,

Könyörögj érettünk!

Szent Mihály, Gábor és Ráfael,

Könyörögjetek érettünk!

Mindnyájan szent angyalok,

Könyörögjetek érettünk!

Pátriárkák és próféták

Szent Ábrahám,

Könyörögj érettünk!

Szent Mózes,

Könyörögj érettünk!

Szent Illés,

Könyörögj érettünk!

Szent József,

Könyörögj érettünk!

Keresztelő Szent János,

Könyörögj érettünk!

Mindnyájan szent pátriárkák és próféták,

Könyörögjetek érettünk!

Apostolok és tanítványok

Szent Péter és Pál,

Könyörögjetek érettünk!

Szent András,

Könyörögj érettünk!

Szent János és Jakab,

Könyörögjetek érettünk!

Szent Tamás,

Könyörögj érettünk!

Szent Máté,

Könyörögj érettünk!

Mindnyájan szent apostolok,

Könyörögjetek érettünk!

Szent Lukács,

Könyörögj érettünk!

Szent Márk,

Könyörögj érettünk!

Szent Barnabás,

Könyörögj érettünk!

Szent Mária Magdolna,

Könyörögj érettünk!

Mindnyájan az Úr tanítványai,

Könyörögjetek érettünk!

Vértanúk

Könyörögjetek érettünk!

Szent István,

Könyörögj érettünk!

Antiochiai Szent Ignác,

Könyörögj érettünk!

Szent Polikárp,

Könyörögj érettünk!

Szent Jusztinusz,

Könyörögj érettünk!

Szent Lőrinc,

Könyörögj érettünk!

Szent Ciprián,

Könyörögj érettünk!

Szent Bonifác,

Könyörögj érettünk!

Szent Adalbert,

Könyörögj érettünk!

Szent Gellért,

Könyörögj érettünk!

Becket Szent Tamás,

Könyörögj érettünk!

Szent Szaniszló,

Könyörögj érettünk!

Fischer Szent János és Mórus Szent Tamás,

Könyörögjetek érettünk!

Miki Szent Pál,

Könyörögj érettünk!

Chanel Szent Péter,

Könyörögj érettünk!

Lwanga Szent Károly,

Könyörögj érettünk!

Szent Márk, István és Menyhért kassai vértanúk,

Könyörögjetek érettünk!

Szent Perpétua és Felicitász,

Szent Ágnes,

Könyörögj érettünk!

Goretti Szent Mária,

Könyörögj érettünk!

Mindnyájan szent vértanúk,

Könyörögjetek érettünk!

Püspökök és tanítók

Szent Leó és Gergely,

Könyörögjetek érettünk!

Szent Ambrus,

Könyörögj érettünk!

Szent Jeromos,

Könyörögj érettünk!

Szent Ágoston,

Könyörögj érettünk!

Szent Atanáz,

Könyörögj érettünk!

Szent Vazul és Naziánzi Szent Gergely,

Könyörögjetek érettünk!

Aranyszájú Szent János,

Könyörögj érettünk!

Szent Márton,

Könyörögj érettünk!

Szent Patrik,

Könyörögj érettünk!

Szent Cirill és Metód,

Könyörögjetek érettünk!

Boldog Mór,

Könyörögj érettünk!

Borromei Szent Károly,

Könyörögj érettünk!

Szalézi Szent Ferenc,

Könyörögj érettünk!

Szent X. Pius,

Könyörögj érettünk!

Mindnyájan szent püspökök és tanítók,

Könyörögjetek érettünk!

Papok és szerzetesek

Remete Szent Pál

Könyörögj érettünk!

Szent Antal,

Könyörögj érettünk!

Szent Benedek,

Könyörögj érettünk!

Szent András, Zoerard és Benedek remeték,

Könyörögjetek érettünk!

Szent Bernát,

Könyörögj érettünk!

Szent Ferenc és Domonkos,

Könyörögjetek érettünk!

Aquinói Szent Tamás,

Könyörögj érettünk!

Kapisztrán Szent János,

Könyörögj érettünk!

Márkai Szent Jakab,

Könyörögj érettünk!

Loyolai Szent Ignác,

Könyörögj érettünk!

Xavéri Szent Ferenc,

Könyörögj érettünk!

Páli Szent Vince,

Könyörögj érettünk!

Vianney Szent János,

Könyörögj érettünk!

Bosco Szent János,

Könyörögj érettünk!

Árpád-házi Szent Margit,

Könyörögj érettünk!

Boldog Prágai Ágnes,

Könyörögj érettünk!

Árpád-házi Boldog Kinga,

Könyörögj érettünk!

Árpád-házi Boldog Jolán,

Könyörögj érettünk!

Siénai Szent Katalin,

Könyörögj érettünk!

Avilai Szent Teréz,

Könyörögj érettünk!

Limai Szent Róza,

Könyörögj érettünk!

Mindnyájan szent papok és szerzetesek,

Könyörögjetek érettünk!

Világiak

Szent István király,

Könyörögj érettünk!

Szent Imre herceg,

Könyörögj érettünk!

Boldog Gizella királyné,

Könyörögj érettünk!

Szent László király,

Könyörögj érettünk!

Szent Lajos király,

Könyörögj érettünk!

Szent Monika,

Könyörögj érettünk!

Árpád-házi Szent Erzsébet,

Könyörögj érettünk!

Boldog Hedvig királyné,

Könyörögj érettünk!

Istennek minden szentjei,

Könyörögjetek érettünk!

III. KRISZTUS SEGÍTSÉGÜL HÍVÁSA

vagy A:

Légy irgalmas,

Ments meg, Uram, minket!

Minden gonosztól,

Ments meg, Uram, minket!

Minden bűntől,

Ments meg, Uram, minket!

Az ördög cseleitől,

Ments meg, Uram, minket!

Haragtól, gyűlölségtől és minden gonosz vágytól,

Ments meg, Uram, minket!

Az örök haláltól,

Ments meg, Uram, minket!

Megtestesülésed által,

Ments meg, Uram, minket!

Születésed által,

Ments meg, Uram, minket!

Keresztséged és szent böjtölésed által,

Ments meg, Uram, minket!

Kereszted és kínszenvedésed által,

Ments meg, Uram, minket!

Halálod és temetésed által,

Ments meg, Uram, minket!

Feltámadásod által,

Ments meg, Uram, minket!

Mennybemeneteled által,

Ments meg, Uram, minket!

A szentlélek kiáradása által,

Ments meg, Uram, minket!

Dicsőséges eljöveteled által,

Ments meg, Uram, minket!

vagy B:

Krisztus, az élő Isten Fia,

Ments meg, Uram, minket!

Aki e világra jöttél,

Ments meg, Uram, minket!

Aki a kereszten szenvedtél,

Ments meg, Uram, minket!

Aki érettünk a halált vállaltad,

Ments meg, Uram, minket!

Aki a sírban feküdtél,

Ments meg, Uram, minket!

Aki a halálból feltámadtál,

Ments meg, Uram, minket!

Aki a mennybe felmentél,

Ments meg, Uram, minket!

Aki a Szentlelket az apostolokra elküldötted,

Ments meg, Uram, minket!

Aki az Atya jobbján ülsz,

Ments meg, Uram, minket!

Aki eljössz ítélni élőket és holtakat,

Ments meg, Uram, minket!

IV. KÖNYÖRGÉSEK KÜLÖNFÉLE SZÜKSÉGLETEKÉRT

vagy A:

Hogy nekünk kegyelmezz,

Kérünk téged, hallgass meg minket!

Hogy minket igaz bűnbánatra vezérelj,

Kérünk téged, hallgass meg minket!

Hogy minket szent szolgálatodban megőrizz és megtarts,

Kérünk téged, hallgass meg minket!

Hogy minden jótevőnknek örökkévaló javaidat megadd,

Kérünk téged, hallgass meg minket!

Hogy a földnek bő gyümölcsét megadd és megtartsd,

Kérünk téged, hallgass meg minket!

vagy B:

Hogy nekünk megbocsáss,

Kérünk téged, hallgass meg minket!

Hogy elménket mennyei kívánságokra indítsd,

Kérünk téged, hallgass meg minket!

Hogy a magunk, testvéreink, rokonaink és jótevőink lelkét az örök kárhozattól megmentsd,

Kérünk téged, hallgass meg minket!

Hogy a megholt híveknek örök nyugodalmat adj,

Kérünk téged, hallgass meg minket!

Hogy a világot ragálytól, éhségtől és háborútól megőrizd,

Kérünk téged, hallgass meg minket!

Hogy minden népnek békességet és igaz egyetértést adj,

Kérünk téged, hallgass meg minket!

C (mindig mondani kell)

Hogy az Anyaszentegyházat kormányozd és megerősítsd,

Kérünk téged, hallgass meg minket!

Hogy a római pápát és az egész papi rendet a szent vallásban megtartsd,

Kérünk téged, hallgass meg minket!

Hogy az egész kereszténységnek egységet adj,

Kérünk téged, hallgass meg minket!

Hogy minden embert az evangélium világosságára elvezess,

Kérünk téged, hallgass meg minket!

V. BEFEJEZÉS

vagy A:

Krisztus hallgass minket!

Krisztus hallgass minket!

Krisztus hallgass meg minket!

Krisztus hallgass meg minket!

vagy B:

Isten Báránya, Te elveszed a világ bűneit,

Irgalmazz nekünk!

Isten Báránya, Te elveszed a világ bűneit,

Irgalmazz nekünk!

Isten Báránya, Te elveszed a világ bűneit,

Irgalmazz nekünk!

Könyörgés.

Úristen, oltalmunk és erősségünk: hallgasd meg Egyházad buzgó könyörgését! Te adod lelkünkbe az irántad való szeretetet: engedd, hogy amit hittel kérünk, azt valóban elnyerjük, Krisztus, a mi Urunk által. Ámen.

vagy:

Istenünk, te látod, hogy gyengeségünk mennyire megbénít bennünket. Szentjeid példájával kelts bennünk új erőt szeretetednek szolgálatára. Krisztus, a mi Urunk által. Ámen.

*

Részleges búcsú.

40. Magasztalja lelkem az Urat

Magasztalja az én lelkem az Urat, és szívem ujjong üdvözítő Istenemben,

mivel tekintetre méltatta alázatos szolgálóleányát:

íme, mostantól boldognak hirdet engem minden nemzedék,

mert nagyot tett velem a Hatalmas: szentséges az ő neve,

és irgalmassága nemzedékről nemzedékre az istenfélőkre száll.

Karjával hatalmas dolgokat művelt: széjjelszórta a kevély szívűeket,

hatalmasokat ledöntött a trónról és alázatosakat felmagasztalt,

éhezőket minden jóval betöltött és gazdagokat bocsátott el üres kézzel.

Szolgáját, Izraelt gondjába vette, irgalmasságáról megemlékezett,

amint megígérte Atyáinknak, Ábrahámnak és utódainak mindörökre.

Dicsőség az Atyának, a Fiúnak és a Szentléleknek,

miképpen kezdetben, most és mindörökké. Ámen.

*

Az a hívő, aki buzgó lélekkel elimádkozza, részleges búcsút nyerhet.

41. Mária, Kegyelem anyja

Mária, Kegyelem Anyja,

Irgalmasság Anyja,

Az ellenségtől oltalmazz

És halálom óráján végy fel engem.

*

Részleges búcsú.

42. Méltóztassál Uram

Méltóztassál, Uram, megadni minden jótevőnknek a te nevedért az örök életet. Ámen.

*

Részleges búcsú.

43. Mindenható és irgalmas Isten

Mindenható és irgalmas Isten, aki a különböző népeket Fiad által egy néppé akartad egyesíteni, add kegyesen, hogy azok, akik keresztény névvel dicsekszenek, minden megosztást félretéve, egyek legyenek igazságban és szeretetben, és minden ember az igaz hit fényétől megvilágosítva az egy Egyházba testvéri közösségben összejöjjön. Krisztus, a mi Urunk által. Ámen.

*

Részleges búcsú.

44. Mindenható Úristen

Mindenható Úristen, aki a mai nap kezdetéhez eljuttattál minket: erősíts ma bennünket, hogy ezen a napon ne vétkezzünk, hanem mindig a Te igazságod megtevésére irányuljanak szavaink, igazodjanak gondolataink és cselekedeteink. Krisztus, a mi Urunk által. Ámen.

*

Részleges búcsú.

45. Ó Alkotó Lélek

Ó Alkotó Lélek, jövel

És szívünk, lelkünk töltsed el.

Te alkotád a szíveket,

Hozd nékik bő kegyelmedet.

Kit úgy hívunk: Vigasztaló,

Kit ád nékünk az Alkotó,

Te élő forrás, égi láng,

Szentkenet égből, szállj le ránk.

Te hét ajándok kútfeje,

Atyánk kegyelmes jobb keze,

Az Úr erős ígérete,

Sugalmas ajkak ihlete.

Gyújtsd meg szemünkben fényedet,

És szállj szívünkbe szeretet!

Ha testünk gyarló, s lankadunk,

Légy mindig éber gyámolunk.

Űzd messze tőlünk ellenünk,

Szent békességed add nekünk,

Te járj, vezér, utunk előtt,

Veszélytől védjen szent erőd.

Add, ismerjük meg az Atyát

Teáltalad és egy Fiát,

És kettejüknek lelke, Te,

Örökre légy lelkünk hite.

Az Istent áldjuk: jó Atyát,

S ki felkelt sírból, szent Fiát,

S a Lelket, szívünk vigaszát,

Most és örök időkön át. Ámen.

*

Az a hívő, aki ezt a himnuszt buzgó lélekkel elimádkozza, részleges búcsút nyerhet. Teljes búcsúban részesülhetnek az év első napján és pünkösd ünnepén azok, akik nyilvánosan imádkozzák.

46. Oltalmad alá futunk

Oltalmad alá futunk, Istennek szent Szülője, könyörgésünket meg ne vesd szükségünk idején, hanem oltalmazz meg minket minden veszedelemtől mindenkor, dicsőséges és áldott Szűz.

*

Részleges búcsú.

47. Ó szent vendégség

Ó szent vendégség, melyben Krisztust vesszük, kínszenvedésének emlékét idézzük, Isten kegyelmével eltelik a lelkünk, és megkapjuk jövendő dicsőségünk zálogát.

*

Részleges búcsú.

48. Papi és szerzetesi hivatásokért

Az a hívő, aki papi és szerzetesi hivatásokért az Egyház által erre a célra jóváhagyott bármely imát elmond, részleges búcsút nyerhet.

Néhány ima a papi hivatásokért:

a) Istenünk, te magad gondoskodol pásztorokról néped javára. Áraszd ki Egyházadra az erő és a vallásos buzgóság lelkét, hogy támasszon férfiakat, akik méltók az oltár szolgálatára, kitartók és szelídek evangéliumod hirdetésében. Ámen.

b) Kérjétek az aratás Urát, hogy küldjön munkásokat aratásába!

Könyörögjük: Úristen, te nem akarod a bűnös halálát, hanem inkább, hogy megtérjen és éljen. Adj, kérünk a boldogságos és mindenkoron Szűz Mária és minden szented közbenjárására Egyházadnak munkásokat, hogy mint Krisztus munkatársai a lelkek üdvének munkálására átadják és teljesen föláldozzák magukat. Krisztus, a mi Urunk által. Ámen.

c) Jézusom, Jópásztor, Te azért jöttél, hogy keresd és üdvözítsd az elveszetteket. Azért alapítottál papságot Egyházadban, hogy minden időben folytassa műved. Könyörögve kérünk: küldj munkásokat szőlődbe! Küldj méltó papokat Szentegyházadba! Küldj szerzeteseket és szerzetesnőket! Add, hogy mindenki kövesse hívásodat, akit öröktől fogva szolgálatodra választottál.

Mária, apostolok Királynője, könyörögj érettünk. Ámen.

49. Papszentelési évfordulók

Teljes búcsút nyerhet az a pap, aki pappá szentelésének 25., 50. és 60. évfordulóján az Isten előtt megújítja elhatározását, hogy a hivatásával járó kötelességeket hűen fogja teljesíteni.

Ha a pap a jubileumi szentmiséjét valamiféle ünnepélyességgel végzi, a jelenlevő hívők teljes búcsúban részesülhetnek.

50. Pátriarkális bazilika látogatása

Az a hívő, aki Rómában valamelyik pátriarkális bazilikát áhítattal meglátogatja, és ott egy Miatyánkot és Hiszekegyet elimádkozik, teljes búcsút nyerhet:

1. búcsújuk napján,

2. bármely parancsolt ünnepen,

3. évente egyszer, a hívő által kiválasztott más napon.

51. Pápai áldás

A hívek, akik a pápa Urbi et Orbi (vagyis Rómának és a földkerekségnek) adott áldását, hacsak rádión vagy televízión keresztül is, áhítattal és buzgó lélekkel fogadják, teljes búcsúban részesülhetnek.

52. Plébániatemplom látogatása

Teljes búcsút nyerhetnek azok a hívek, akik a plébániatemplomot áhítattal meglátogatják:

1. búcsúkor,

2. augusztus 2-án (Portiuncula).

Mind a két búcsú elnyerhető vagy a fent említett napokon vagy az Ordinárius által kitűzött, a híveknek jobban megfelelő napon.

Ugyanezek a búcsúk elnyerhetők a székesegyházakban is.

A látogatáskor el kell mondani egy Miatyánkot és egy Hiszekegyet.

53. Rejtőző Istenség

Rejtőző istenség, hittel áldalak,

Ki elrejteztél itt bor s kenyér alatt.

Szívem te előtted megalázkodik,

Mert ha téged szemlél, megfogyatkozik.

Szám, kezem, látásom, benned fennakad,

Bizton hitem mégis hallásból fakad.

Hiszem mind, amit szól Istennek Fia,

Nincs igazabb, mint az Igazság szava.

Rejté a keresztfa istenségedet,

Itt az emberség is elrejtezkedett.

Mind a kettőt vallván és hittel hivén,

Mit a jobb lator kért, azért esdek én.

Sebeid Tamással nem szemlélhetem,

Te vagy mégis, vallom, Uram, Istenem.

Add, hogy egyre jobban higgyek teneked,

Tebenned reméljek és szeresselek.

Uram halálának szent emlékjele,

Élő kenyér, nekünk élet kenyere!

Hogy belőled éljen, késztesd lelkemet;

Soha se feledje édességedet.

Kegyes Pelikánunk, égi szeretet,

Véredben tisztátlant, moss meg engemet.

Egy cseppje elég, ha a mérlegbe hull,

Az egész világnak bűnváltságául.

Jézus, most csak arcod leplét láthatom,

Add meg, Uram, amit úgy szomjúhozom,

Boldogan, lepletlen lássam színedet.

És dicsőségedben dicsérhesselek.

*

A hívő, aki áhítattal elimádkozza, részleges búcsúban részesülhet.

54. Rózsafüzér

Teljes búcsút nyerhet az a hívő, aki a rózsafüzért a templomban vagy nyilvános kápolnában vagy a családban, szerzetesi közösségben, jámbor társulatban mondja el. Részleges búcsút nyerhet más körülmények között.

A teljes búcsú elnyeréséhez szükséges:

1. Egy rózsafüzérnek (5 tized) egyfolytában való elmondása.

2. A szóbeli imát titkokról való elmélkedésnek kell kísérnie.

3. A közös imánál a titkokat is be kell mondani a bevált helyi szokás szerint. A magánimánál elég, ha a szóbeli imához titkokról szóló elmélkedést fűznek.

55. Stációs templomok látogatása Rómában

Az a hívő, aki a Római Misekönyvben megállapított napokon római stációs templomot buzgó lélekkel meglátogat, részleges búcsúban részesülhet. Ha ezenfelül olyan szent cselekményen is részt vesz, melyet a hajnali vagy esti órákban végeznek, teljes búcsút nyerhet.

56. Szentbeszéden való részvétel

Azok a hívek, akik az Isten Igéjének hirdetésén figyelmesen és buzgó lélekkel részt vesznek, részleges búcsúban részesülhetnek.

Teljes búcsút nyerhetnek a hívek, ha a szent misszió idején néhány beszédet meghallgatnak és ezenfelül a misszió ünnepélyes befejezésén részt vesznek.

57. Szentírásolvasás

Részleges búcsút nyerhet az a hívő, aki a Szentírást Isten szavának kijáró tisztelettel és lelkiolvasmányként olvassa. Teljes búcsúban részesülhet, ha ezt legalább fél órán át teszi.

58. Szent Isten, mindenható és örök Atyaisten

Szent Isten, mindenható és örök Atyaisten, hallgass meg minket, és küldd el szent angyalodat az égből, hogy őrizze, óvja, védelmezze, látogassa és oltalmazza e lakásnak minden lakóját. Krisztus, a mi Urunk által. Ámen.

*

Részleges búcsú.

59. Szent kilencedek

Az a hívő, aki buzgó lélekkel részt vesz a karácsony vagy pünkösd vagy a Szűzanya Szeplőtelen Fogantatása ünnepét megelőző nyilvános szent kilenceden, részleges búcsúban részesülhet.

60. Szent Péter és Szent Pál

Szent Péter és Szent Pál apostol járjatok közben értünk.

Uram, védelmezd népedet és amely Péter és Pál apostolaidnak pártfogásában bizakodik, örök oltalmaddal őrizd meg. Krisztus, a mi Urunk által. Ámen.

*

Részleges búcsú.

61. Szentséges szertartás

Az a hívő, aki ünnepélyes szentségi szertartáson, amit összejövetelek végén szoktak tartani, vallásos érzülettel részt vesz, teljes búcsúban részesülhet.

62. Szentségimádás

Azok a hívek, akik felkeresik az Oltáriszentséget, és szentségimádást végeznek, részleges búcsút nyerhetnek. Ha a szentségimádás legalább fél óráig tart, teljes búcsúban részesülhetnek.

63. Szentek tisztelete

Azok a hívek, akik valamelyik szent ünnepén a szent tiszteletére akár a misekönyvből vett könyörgést, akár a szentről szóló törvényesen jóváhagyott más imát elmondanak, részleges búcsút nyerhetnek.

64. Szerzetesi templomok látogatása

Teljes búcsúban részesülhetnek azok a hívek, akik a szerzetesek templomát vagy kápolnáját szent alapítójuk ünnepén áhítattal meglátogatják, és ott egy Miatyánkot és egy Hiszekegyet elimádkoznak.

65. Szűz Mária, siess segítségére

Szűz Mária, siess segítségére a szerencsétleneknek, segítsd a kicsinyeket, könyörögj a papságért, járj közben a buzgó női nemért: mindnyájan érezzék segítségedet, akik ünneplik szent emlékedet.

*

Részleges búcsú.

66. Temető látogatása

Az a hívő, aki a temetőt buzgó lélekkel meglátogatja, és legalább gondolatban a halottakért imádkozik, búcsút nyerhet kizárólag a tisztítótűzben szenvedőkért, mégpedig nov. 1–nov. 8-ig minden nap teljes búcsút, az év többi napján részleges búcsút.

67. Templomlátogatás lelkipásztori visitatio idején

Azok a hívek, akik a templomot, a nyilvános vagy félig nyilvános kápolnát abban az időben látogatják meg, amikor ott lelkipásztori visitatio folyik, részleges búcsúban részesülhetnek. Teljes búcsúban akkor, ha abban az időben részt vesznek olyan szertartáson, amit a visitator vezet.

68. Templomszentelés és oltárszentelés

Teljes búcsúban részesülhetnek azok a hívek, akik templomot vagy oltárt szentelésük napján áhítattal meglátogatnak, és ott elmondanak egy Miatyánkot és egy Hiszekegyet.

69. Téged Isten dicsérünk

Téged, Isten, dicsérünk,

téged Úrnak ismerünk.

Téged, örök Atyaisten,

mind egész föld áld és tisztel.

Téged minden szép angyalok,

kerubok és szeráfkarok,

egek és minden hatalmak

szüntelenül magasztalnak:

Szent vagy, szent vagy,

erősséges szent Isten vagy!

Nagyságoddal telve ég s föld,

dicsőséged mindent betölt.

Téged dicsér, egek Ura,

apostolok boldog kara.

Dicséretes nagy próféták

súlyos ajka hirdet és áld.

Jeles mártírseregek

magasztalnak téged.

Vall tégedet világszerte

szent Egyházad ezerszerte,

ó Atyánk, téged

s mérhetetlen nagy Fölséged,

s azt, ki hozzánk tőled jött le:

Atya igaz Egyszülöttje,

és áldjuk veled

Vigasztaló Szentlelkedet.

Krisztus, Isten Egyszülöttje,

Király vagy te mindörökre.

Mentésünkre közénk szálltál,

szűzi méhet nem utáltál.

Halál mérgét megtiportad,

mennyországod megnyitottad.

Isten jobbján ülsz most széket,

Atyádéval egy felséged.

Onnan leszel eljövendő

mindeneket ítélendő.

Téged azért, Uram, kérünk,

mi Megváltónk, maradj vélünk.

Szentjeidhez végy fel égbe,

az örökös dicsőségbe.

Szabadítsd meg, Uram, néped,

áldd meg a te örökséged!

Te kormányozd, te vigasztald,

mindörökké felmagasztald!

Mindennap dicsérünk téged,

szent nevedet áldja néped!

Bűntől e nap őrizz minket

és bocsásd meg vétkeinket!

Irgalmazz, Uram, irgalmazz,

híveidhez légy irgalmas!

Kegyes szemed legyen rajtunk;

tebenned van bizodalmunk!

Te vagy, Uram, én reményem,

ne hagyj soha szégyent érnem!

*

Az a hívő, aki hálaadásként elimádkozza, részleges búcsút nyerhet. Teljes búcsúban pedig akkor részesülhet, ha elmondása nyilvánosan történik az év utolsó napján.

70. Üdvözlégy királynő

Üdvözlégy királynő, irgalmasság Anyja, életünk, édességünk és reményünk, üdvözlégy. Hozzád kiáltunk Évának számkivetett fiai. Sírva és zokogva hozzád sóhajtunk e siralom völgyében. Azért Szószólónk, fordulj felénk irgalmasan, és e számkivetés után mutasd meg nekünk Jézust, méhednek áldott gyümölcsét: ó irgalmas, ó kegyes, ó édes Szűz Mária!

*

Részleges búcsú.

Röpimák

Az összes röpimákkal kapcsolatban tudnunk kell a következőket:

1. A búcsúk szempontjából a röpimákat nem önálló cselekménynek tekintjük, hanem egyéb tettek kiegészítőjének, amellyel a hívő kötelességeinek teljesítése, vagy terheinek viselése közben lelkét Istenhez emeli. Így tehát a röpima teljessé teszi a lélek Istenhez emelkedését; mind a lélek fölemelkedése, mind a röpima olyan, mint a drágagyöngy, amely ékesíti, vagy olyan, mint a só, amely ízesíti az egyéb cselekedeteket.

2. Ha választani kell, azt a röpimát kell előnyben részesíteni, amely jobban megfelel a lélek helyzetének és állapotának: vagy spontán fakad fel a lélekből, vagy a hagyomány kincséből választják.

3. A röpima lehet nagyon rövid, egy-két szó is, sőt még kimondani sem kell, elég, ha a lélek sóhajtja el.

Pl. Istenem! – Atyám! – Jézusom! – Dicsértessék a Jézus Krisztus! – Hiszek benned, Uram! – Imádlak téged! – Remélek benned! – Szeretlek! – Mindent érted! – Hála Istennek! – Áldott legyen az Úr! – Jöjjön el a te országod! - Legyen meg a te akaratod! – Legyen, amint az Úr akarja! – Istenem, segíts meg! – Uram, adj erőt! – Hallgass meg engem! – Ments meg engem! – Könyörülj rajtam! – Kegyelmezz Uram! – Ne engedd hogy elszakadjak tőled! –Uram, ne hagyj el! – Dicsőség a magasságban Istennek! – Nagy vagy, Uram! – Üdvözlégy, Mária!

A gyakoribb röpimák

1. Imádunk téged Krisztus és áldunk téged, mert szent kereszted által megváltottad a világot!

2. Áldott legyen a Szentháromság!

3. Christus vincit, Christus regnat, Christus imperat!

4. Jézus Szíve, bízom benned!

5. Jézus Szentséges Szíve, irgalmazz nekünk!

6. Istenem és mindenem!

7. Istenem, légy irgalmas nekem, bűnösnek!

8. Tégy méltóvá engem a te dicséretedre, szentséges Szűz; adj erőt ellenségeid ellen!

9. Taníts meg rá, hogy akaratod megtegyem, mert Istenem vagy te!

10. Uram, növeld a hitünket!

11. Uram, ments meg minket, mert elveszünk!

12. Én Uram, én Istenem!

13. Mária édes Szíve, légy az én menedékem!

14. Dicsőség az Atyának és a Fiúnak és a Szentléleknek!

15. Jézus! Mária! József!

16. Szelíd és alázatos szívű Jézus! Alakítsd szívünket a te szíved szerint!

17. Dicsértessék és áldassék a legméltóságosabb Oltáriszentség!

18. Maradj velünk, Uram!

19. Anyám, bízom benned!

20. Uram, küldj munkásokat aratásodba!

21. Szent áldását adja ránk, kisded Jézus, Szűzanyánk!

22. Üdvözlégy szent Kereszt, egyetlen reménység!

23. Istennek minden szentjei, esedezzetek értünk!

24. Imádkozzál érettünk Istennek szent Szülője, hogy méltók lehessünk Krisztus ígéreteire!

25. Atyám, a kezedbe ajánlom lelkemet!

26. Kegyes Jézus, kérünk téged, add meg nekik békességed!

27. Eredeti bűn nélkül fogantatott Királyné, könyörögj értünk!

28. Szentséges Szűz Mária! Könyörögj érettünk!

Table of Contents

Impresszum

Tartalomjegyzék

Ajánlás

Előszó

I. rész: A búcsúk katekizmusa – Kérdések és válaszok a búcsúról

II. rész: A búcsúk kézikönyve

Az apostoli penitentiaria határozata

Előzetes tudnivalók

A búcsúkra vonatkozó szabályok

Három általános engedély

Elöljáróban

I.

II.

III.

Egyéb búcsúengedélyek

III. rész: Búcsúval ellátott imák és gyakorlatok

1. Adj, Uram, örök nyugodalmat nekik

2. A mélységből kiáltok (129. zsoltár)

3. Az emberiség felajánlása Krisztus Királynak

4. Azért ezt a nagy Szentséget

5. Az Úrangyala

6. Egyházmegyei zsinat

7. Elmélkedés

8. Emlékezzél meg

9. Elsőáldozás

10. Első szentmise

11. Engesztelő imádság Jézus Szentséges Szívéhez

12. Haldokláskor

13. Halottaknapi búcsú

14. Halotti zsolozsma

15. Havi lelkigyakorlatos nap

16. Hálát adunk neked

17. Hit, remény, szeretet és a tökéletes bánat

18. Hitvallás

19. Hódolat a szent Kereszt előtt

20. Hozzád menekülünk

21. Imádkozzunk pápánkért

22. Íme, jóságos Jézusom

23. Isten angyala

24. Itt vagyunk, Szentlélek Úristen

25. Jöjj el, Szentlélek Úristen

26. Katakomba látogatása

27. Kegytárgyak használata

28. Keresztény tanítás

29. Keresztségi fogadás megújítása

30. Keresztúti ájtatosság

31. Keresztvetés

32. Kérünk Istenünk

33. Kérünk, Urunk, látogasd meg

34. Kis zsolozsmák